25 Tempat Menarik di Miri – Lokasi Percutian Ideal Seisi Keluarga

Rupa-rupanya banyak yang boleh kita terokai ketika berada di Miri. Dalam perkongsian tempat menarik di Sarawak sebelum ini, Mama Siti telah kongsikan 30 lokasi berserta aktivitinya sekali.
Kali ini, Mama Siti ingin memfokuskan di daerah Miri sahaja supaya dapat membantu Mama merancang jadual perjalanan ketika melancong di Miri.
Ayuh, kita lihat lebih terperinci informasi di setiap tempat menarik yang disenaraikan.
Senarai 25 Tempat Menarik di Miri, Sarawak
#1 Miri Marina

Kredit gambar: Marina ParkCity
Ia adalah kawasan pelabuhan kapal layar dan bot mewah yang sama seperti pelabuhan terkenal di luar negara.
Jeti ini juga terkenal dalam kalangan penyelam skuba kerana dari sini mereka akan menaiki bot dan menuju ke tapak menyelam yang terletak di perairan Miri-Sibuti.
Alamat: Miri Marina, 98000 Miri, Sarawak
Hubungi:-
Waktu operasi:-
Harga tiket: Percuma kecuali inflatable water park
Laman sosial: Facebook
#2 Muzium Petroleum
Kredit gambar: Sarawak Museum Department
Muzium Petroleum Miri menempatkan pelbagai pameran berkaitan industri perahan petroleum. Antara tarikan utama pengunjung ialah replika pelantar minyak yang membolehkan mereka melihat dengan lebih dekat suasana, pembinaan dan teknologi yang digunakan dalam penggerudian telaga minyak.
Alamat: Muzium Petroleum, Jabatan Muzium Sarawak, Canada Hill, Jalan Oil Well No. 1, 98000 Miri, Sarawak
Hubungi: –
Waktu operasi:
Selasa-Jumaat: 9 am – 4.45 pm
Sabtu & Ahad: 10 am – 4 pm
Harga tiket: Percuma
Laman sosial: –
#3 Siti Payung Kek Lapis Sarawak
Kredit gambar: OpenRice
Terdapat banyak kek lapis Sarawak dalam pelbagai perisa dan corak yang sangat cantik dan sesuai untuk dijadikan hadiah istimewa untuk keluarga atau jiran tetangga.
Jika Mama buntu dengan perisa mana yang terbaik, jangan risau kerana pengunjung yang datang ke sini boleh merasai sampel sebelum membeli.
Alamat: Miri Marina, 98000 Miri, Sarawak
Hubungi: 6016-8702385
Waktu operasi: 9am-9pm
Harga tiket: Percuma
Laman sosial: Facebook & Laman sesawang
#4 Taman Negara Niah
Kredit gambar: Borneo Adventure
Pelancongan utama di kawasan ini ialah penerokaan hutan, memerhati burung, dan melawat rumah panjang. Paling ditunggu-tunggu ialah aktiviti meneroka Gua Niah yang menjadi bukti penempatan manusia zaman paleolitik.
Alamat: Taman Negara Niah, 98200 Miri, Sarawak
Hubungi: 6085-737454
Waktu operasi: Setiap hari, 8am- 5pm
Harga tiket: RM 3 hingga RM 20
Laman sosial: Facebook & Laman sesawang
#5 Taman Negara Bukit Lambir
Kredit gambar: Sarawak Forestry Corporation
Di sinilah terdapat beberapa lokasi air terjun seperti Air Terjun Latak, Air Terjun Pantu, Air Terjun Pancur, Air Terjun Tengkorong & sebagainya.
Lokasi air terjun yang mesra keluarga terletak di Air Terjun Latak ini. Manakala jika ingin pergi ke air terjun lain, Mama perlu melalui denai hutan yang mengambil masa antara 1 hingga 2 jam.
Alamat: Taman Negara Bukit Lambir, Miri, Sarawak
Hubungi:  6085-491030
Waktu operasi: Setiap hari, 8am- 5pm
Harga tiket: RM 3 hingga RM 20
Laman sosial: Laman sesawang
#6 Pasar Malam Ria Saberkas

  @gracieusun hobi kami, MAKAN! 😜 #tiktoksarawak #foodie #tiktokguru ♬ Makan-Makan – Pandji Pragiwaksono

Warga semenanjung wajib datang ke pasar malam di Miri. Mama Siti pasti, Mama akan rasai perbezaannya.
Paling ketara perbezaan dengan pasar di semenanjung ialah menu makanan seperti Sayoq Manok kepak ayam panggang.
Alamat: Ria Seberkas Night Market, Jalan Saberkas Utama, Saberkas Commercial Centre, 98000 Miri, Sarawak
Hubungi: –
Waktu operasi: Khamis, Jumaat & Sabtu: 4.30 pm – 9.30 pm
Harga tiket: Percuma
Laman sosial: –
#7 Pantai Tusan Subis
Kredit gambar: Wikipedia
Terdapat sebuah bukit batu di sini yang bentuknya seperti kepala seekor kuda sedang meminum air laut & ianya juga dikenali sebagai Tusan Cliff Sarawak atau Tebing Tusan.
Pada bulan September hingga Disember, lokasi ini akan dihiasi dengan fenomena Blue Tears di sepanjang pantai.
Alamat: Pantai Tusan Subis, Kampung Terahat, 98150 Bekenu, Sarawak
Hubungi: –
Waktu operasi: 24 Jam
Harga tiket: Percuma
Laman sosial: –
#8 Coco Cabana
Kredit gambar: kuchingsarawak.com
Tempat ini sememangnya dikhususkan buat Mama yang sangat mencintai keindahan matahari terbit dan terbenam.
Lokasi Coco Cabana juga bersebelahan sahaja dengan Miri Marina iaitu sebuah pelabuhan bot dan kapal layar yang suasananya tidak ubah seperti jeti popular di luar negara.
Alamat: Coco Cabana, Lot 2260, Jalan Bandaraya, 98000 Miri, Sarawak
Hubungi: –
Waktu operasi: Setiap hari, 8am- 11pm
Harga tiket: Percuma
Laman sosial: Laman sesawang & Facebook
#9 Taman Awam Miri

  @darielfinch Taman Awam Miri #miri ♬ original sound – zzack🍁 – zzack🍁

Walaupun percuma, ianya sangat menarik untuk diterokai. Bayangkan disini juga terdapatnya titian gantung dan kolam renang awam yang boleh diakses secara percuma.
Alamat: Bintulu – Miri Rd, Taman Awam Miri, 98000 Miri, Sarawak
Hubungi: –
Waktu operasi: 24 Jam
Harga tiket: Percuma
Laman sosial: –
#10 Taman Buaya Miri
Kredit gambar: Utusan Borneo Online
Kira-kira 28 km sahaja dari bandar Miri, terdapatnya sebuah taman haiwan yang menempatkan buaya dan 60 spesies haiwan lain yang terdiri daripada burung-burung eksotik, monyet, reptilia dan sebagainya.
Alamat: Miri Crocodile Farm Cum Mini Zoo, Lot 164, 24Km Miri-Kuala Baram Road, 98000 Miri, Sarawak
Hubungi:  6085-604108
Waktu operasi: Setiap hari, 9am- 6pm
Harga tiket: RM 15 hingga RM 40
Laman sosial: Facebook & Laman sesawang
#11 Pantai Tanjung Lobang
Kredit gambar: Sarawak Tourism Board
Banyak kemudahan disediakan di pantai ini seperti medan selera, restoran dan taman permainan kanak-kanak. Terdapat tiga buah hotel terkenal berhampiran pantai ini iaitu Miri Marriot Resort, Diamond Bay Resort & juga ParkCity Everly Hotel.
Alamat: Tanjung Lobang Beach, 98000 Miri, Sarawak
Hubungi: –
Waktu operasi: 24 Jam
Harga tiket: Percuma
Laman sosial: –
#12 Rizab Semulajadi Piasau

  @aufa.ali 📍 Bukit Hitam Nature Reserve ♬ In The Forest (Acoustic Indie No Copyright) – Instrumental – Lesfm & Olexy

Laluan merentas hutan (jungle trekking) yang ada di sini meliputi denai hutan dan pokok-pokok. Walaupun lokasinya dekat dengan bandar Miri namun suasana di tempat ini seakan-akan menjelajah di hutan pedalaman.
Alamat: Piasau Nature Reserve, 98000 Miri, Sarawak
Hubungi:  6085-644487
Waktu operasi: Setiap hari, 6.00 am– 6.30 pm
Harga tiket: Percuma
Laman sosial: Laman sesawang & Facebook
#13 Tamu Muhibbah & Tamu Khas
Kredit gambar: suituapui.wordpress.com
Kedua-dua tempat ini sebenarnya pusat penjualan hasil tani, hasil laut, kraftangan dan makanan kering yang dihasilkan sendiri oleh penduduk tempatan.
Mama jangan lepaskan peluang membeli sedikit cenderamata seperti ikan terubuk masin, garam bario, beras bario, belacan dan ikan bilis sebagai oleh-oleh.
Alamat: Tamu Muhibah & Tamu Khas, 98000 Miri, Sarawak
Hubungi: –
Waktu operasi: –
Harga tiket: Percuma
Laman sosial: –
#14 Gunung Murud
Kredit gambar: heartofborneotours.com
Sebuah gunung ke empat tertinggi di sini berketinggian 2423 meter dari aras laut memerlukan stamina & daya tahan mental yang tinggi.
Ia akan mengambil masa beberapa hari untuk menawan puncak Gunung Murud.
Alamat: Gunung Murud, Limbang, Sarawak
Hubungi: –
Waktu operasi: –
Harga tiket: –
Laman sosial: Laman sesawang
#15 Pusat Kraftangan Miri
Kredit gambar: .rakancommunity
Barangan kraftangan yang dijual di sini ialah hasil seni, rantai-rantai bermanik, gelang, t-shirt, sulaman, manik, gula bario, beg kraftangan, tali pinggang & banyak lagi.
Terdapat juga lukisan mural 3D di sekitarnya yang boleh anda bergambar & berswafoto untuk dijadikan kenangan peribadi.
Alamat: Jalan Brooke, Miri Handicraft Centre, 98000 Miri, Sarawak
Hubungi: –
Waktu operasi: Setiap hari, 8 am – 6 pm
Harga tiket: Percuma
Laman sosial: –
#16 Pantai Bungai

  @babefpv #fyp #fpv #drone #geprcmark4 #pantaibungaibekenumiri #femalefpvpilot fly after nephew engagement ♬ Ngay Tho（Remix） – 8先生

Pantai ini terletak 50 km dari bandar Miri. Oleh itu, penginapan yang disediakan hanyalah homestay yang diusahakan oleh penduduk setempat.
Pantai Bungai selalu menjadi tempat kegemaran penduduk tempatan menghabiskan masa lapang mereka pada hujung minggu. Anak-anak kecil berseronok bermain pasir dan berenang di pinggir pantai.
Alamat: Pantai Bungai, Kampung Bungai, Bekenu, Sarawak
Hubungi: –
Waktu operasi: 24 Jam
Harga tiket: Percuma
Laman sosial: –
#17 Borneo Tropical Rainforest Resort
Kredit gambar: JOM Holiday
Lokasi percutian untuk orang dewasa dan kanak-kanak. Anak-anak mesti suka mandi manda & bermain gelongsor air disini.
Manakala orang dewasa pula, boleh berkayak dan bermain flying fox. Pakej lengkap ini sangat bersesuaian kepada Mama yang telah berkeluarga.
Alamat: Borneo Tropical Rainforest Resort, KM36, Jalan Bintulu – Miri, 98000 Miri, Sarawak
Hubungi:  6019-8852193
Waktu operasi: 24 Jam
Harga tiket: –
Laman sosial: Laman sesawang & Facebook
#18 Gunung Mulu
Kredit gambar: PhotoHound
Trek sepanjang 21 km di Gunung Mulu sememangnya sukar untuk pendaki terutama mereka yang perlu pergi dari Kem 4 ke kawasan puncak.
Ramai pendaki datang ke Gunung Mulu kerana ingin melihat sendiri The Pinnacles iaitu batuan batu kapur yang tinggi sekitar 45 meter & ianya kelihatan terpacak bagaikan menara.
Alamat: Gunung Mulu, Mulu, Sarawak
Hubungi: –
Waktu operasi: –
Harga tiket: –
Laman sosial: Laman sesawang
#19 Miri-Sibuti Coral Reef National Park
Kredit gambar: Sarawak Tourism Board
Tempat ini ialah syurga penyelam skuba. Terdapat 40 lokasi penyelaman yang mudah diakses antaranya Eve’s Garden, Anemone Garden, Barracuda Point, Tukau Drop Off, Kenyalang Artificial Lift.
Alamat: Miri-Sibuti, Miri, Sarawak
Hubungi: 6085-640063
Waktu operasi: Mac hingga November
Harga tiket: –
Laman sosial: –
#20 Taman Negara Loagan Bunut
Kredit gambar: Travel Triangle
Taman Negara Loagan Bunut ini mempunyai tasik semulajadi yang sangat besar & bersambungan dengan beberapa sungai berdekatan.
Pada bulan Februari hingga Mei, paras air di tasik ini akan surut sehinggakan paras 0.5 m– 3 meter. Bahkan, pengunjung boleh berjalan kaki sahaja di beberapa bahagian tasik ini.
Alamat: Taman Negara Loagan Bunut, 98150 Long Lama, Sarawak
Hubungi: –
Waktu operasi: –
Harga tiket: –
Laman sosial: Laman sesawang
#21 Kelab Bot Piasau

Kelab ini menawarkan pelbagai aktiviti rekreasi yang sesuai untuk pelbagai peringkat umur. Pelbagai aktiviti sukan air disediakan seperti menyelam, berkanu, luncur angin dan belayar.
Alamat: Secretary P.B.C., Sarawak Shell Berhad, Locked Bag No. 1, 98009 Miri, Sarawak
Hubungi: 6085-640063
Waktu operasi: 9am- 9pm
Harga tiket: –
Laman sosial: Facebook & Laman sesawang
#22 Permaisuri Imperial City Mall
Sebuah pusat membeli-belah yang terletak bersebelahan dengan Boulevard Hypermarket iaitu pasaraya yang telah lama bertapak di Miri, Sarawak.
Ratusan lot kedai disini ada menjual pelbagai produk harian dari segi fesyen, gajet terkini, hiburan keluarga & juga restoran menarik.
Alamat: Permaisuri Imperial City Mall, Jalan Merpati, 98000 Miri, Sarawak
Hubungi: 6085-419818
Waktu operasi: 10am- 10pm
Harga tiket: –
Laman sosial: Facebook
#23 Taman Rekreasi Miri City Fan
Kredit gambar: miriresortcity.com
Jika Mama melawat pada pertengahan tahun, Mama akan melihat keadaan sekeliling yang dipenuhi dengan bunga-bunga mekar seperti taman bunga Sakura di Jepun.
Taman ini lebih meriah pada hujung minggu dengan aktiviti jogging dan senam aerobik.
Alamat: Miri City Fan Recreational Park, Jalan Kipas, 98000 Miri, Sarawak
Hubungi: 6085-419818
Waktu operasi: 24 Jam
Harga tiket: Percuma
Laman sosial: –
#24 Taman Bunga Miri
Kredit gambar: Miri City Sharing
Selain menjadi lokasi menenangkan fikiran di waktu siang, disini juga antara lokasi yang boleh dikunjungi pada waktu malam.
Pada waktu malam, lampu-lampu hiasan menghiasi segenap ruang taman bunga seperti di Putrajaya Secret Garden.
Alamat: Taman Bunga Miri, Jalan Sylvia, 98000 Miri, Sarawak
Hubungi: –
Waktu operasi: 24 Jam
Harga tiket: Percuma
Laman sosial: –
#25 Beach Republic
Kredit gambar: miriresortcity.com
Beach Republic ialah tempat Mama boleh melakukan aktiviti fizikal seperti berenang, bermain gim, bermain bola keranjang dan bola tampar pantai.
Tambahan pula, kemudahan yang ada disini sangat memudahkan bagi Mama yang ingin membuat aktiviti ‘team building’ bersama rakan sepejabat.
Alamat: Beach Republic Resorts Sdn Bhd Lot 334, Block 5, Lambir District 98000 Miri, Sarawak
Hubungi:  6085-424040
Waktu operasi: 10am- 11pm
Harga tiket: RM 3
Laman sosial: Facebook & Laman sesawang
Semoga artikel ini membantu Mama mengisi masa sepanjang berada di Miri, Sarawak. Mama Siti sendiri rasakan Miri ialah syurga pencinta alam dan negeri yang kaya budaya.
Mama Siti sentiasa mendoakan kelancaran urusan Mama sepanjang bercuti.

Ada perancangan ke tempat lain di Malaysia? Klik SINI untuk rujukan Mama.


Depresi Tidak Memandang Rupa: Peka Pada Orang Tersayang

Depresi tidak hanya dialami oleh orang-orang susah dan mempunyai pelbagai masalah kewangan dan sebaginya. Ianya merupakan sejenis penyakit mental yang boleh terjadi akibat faktor sekeliling, kesihatan fizikal, kestabilan hormon, dan genetik.
Seorang penyanyi Cina-Amerika Coco Lee telah meninggal dunia pada 5 Julai selepas cuba membunuh diri di rumahnya tiga hari sebelum itu, dan kematiannya diumumkan oleh kakaknya, Nancy Lee, dalam sebuah ‘posting‘ Weibo.

Kredit gambar: TheStar
Nancy mendedahkan bahawa Coco telah mengalami depresi sejak beberapa tahun lalu. Bagaimanapun, keadaan mental Coco bertambah teruk dengan drastik baru-baru ini, dan mengakibatkan beliau membuat cubaan membunuh diri di rumah pada 2 Julai.
Coco tidak sedarkan diri sejak beliau dihantar ke hospital. Walaupun doktornya telah berusaha menyelamatkan dan merawatnya, penyanyi itu akhirnya meninggal dunia pada tanggal 5 Julai.
Papa Mama pun WAJIB peka terhadap kesihatan mental anak-anak dan pasangan – Papa yang bekerja, Mama yang menjaga hal rumah, anak-anak di sekolah, dan sebagainya. Sebahagian besar pesakit yang mengalami depresi, tidak mencari bantuan, dan orang sekeliling tidak mengambil kisah, sehingga boleh mengakibatkan depresi yang dialami makin teruk dan boleh membawa maut.
Jadi apakah yang dimaksudkan dengan depresi, dan bagaimana untuk melawannya? Teruskan membaca untuk ketahui dengan lebih lanjut.
Mengenal Pasti & Melawan Depresi
Definisi
Depresi ialah penyakit mental yang biasa dihidap dan sangat serius yang memberi kesan negatif kepada perasaan, emosi, cara anda berfikir dan cara anda bertindak. Nasib baik! ia juga boleh dirawat.
Simptom Depresi
Apa Yang Penghidap Depresi Rasa

Kemurungan menyebabkan perasaan sedih dan/atau hilang minat dalam aktiviti yang pernah penghidap gemari. Ia boleh membawa kepada pelbagai masalah emosi dan fizikal malah sehingga mampu mengurangkan keupayaan anda untuk berfungsi di tempat kerja dan juga di rumah.
Berikut adalah simptom-simptom lain yang anda perlu mengambil perhatian agar dapat dibendung dari awal:
Berasa sedih atau mengalami mood yang tertekan Kehilangan tenaga atau peningkatan keletihan Rasa tidak berharga atau bersalah Kesukaran berfikir, menumpukan perhatian atau membuat keputusan Fikiran tentang kematian atau bunuh diri
Apa Yang Anda Boleh Lihat Daripada Pesakit

Hilang minat atau keseronokan dalam aktiviti yang pernah dinikmati. Perubahan dalam selera makan — penurunan berat badan atau penambahan yang tidak berkaitan dengan diet. Masalah tidur atau terlalu banyak tidur. Meningkatkan aktiviti fizikal tanpa tujuan seperti ketidakupayaan untuk duduk diam, mundar-mandir, menggerakkan tangan atau pergerakan atau pertuturan yang perlahan dan ia kelihatan teruk untuk diperhatikan oleh orang lain.
Untuk didiagnosis kemurungan, simptom-simptom yang telah disebutkan mesti berlangsung sekurang-kurangnya dua minggu.
Selain itu, keadaan perubatan seperti masalah tiroid, tumor otak atau kekurangan vitamin juga boleh meniru simptom kemurungan. Jadi, adalah penting untuk mengambil kira juga faktor-faktor kesihatan yang lain.
Rawatan & Bantuan
Rawatan Yang Tersedia

PerubatanAntidepresan mungkin ditetapkan untuk membantu menstabilkan kimia dalam otak seseorang.Antidepresan mungkin menghasilkan sedikit penambah baikan dalam minggu pertama atau kedua penggunaan, namun faedah penuh mungkin tidak dapat dilihat selama dua hingga tiga bulan. Adalah penting untuk memberitahu doktor anda jika ubat tidak berkesan atau jika anda mengalami kesan sampingan.PsikoterapiPsikoterapi, atau “terapi bercakap,” kadangkala digunakan untuk rawatan depresi ringan; untuk kemurungan sederhana hingga teruk, psikoterapi sering digunakan bersama dengan ubat antidepresan. Terapi tingkah laku kognitif (CBT) pula didapati berkesan dalam merawat kemurungan. CBT adalah satu bentuk terapi yang tertumpu kepada penyelesaian masalah pada masa kini.
Electroconclusive Therapy
ECT ialah rawatan perubatan yang paling biasa dikhaskan untuk pesakit yang mengalami depresi yang teruk dan tidak bertindak balas terhadap rawatan lain.
Ia melibatkan rangsangan elektrik ringkas otak semasa pesakit berada di bawah bius. Seorang pesakit biasanya menerima ECT dua hingga tiga kali seminggu sehingga mencapai sejumlah enam hingga 12 rawatan.
Ia biasanya diuruskan oleh pasukan profesional perubatan terlatih termasuk pakar psikiatri, pakar bius dan jururawat atau pembantu doktor. ECT telah digunakan sejak tahun 1940-an, dan penyelidikan bertahun-tahun telah membawa kepada penambahbaikan besar dan pengiktirafan keberkesanannya sebagai arus perdana dan bukannya rawatan “pilihan terakhir”.
Peranan Orang Sekeliling

Keluarga dan orang sekeliling tidak perlu malu atau rendah diri jika ada anak, adik-beradik, saudara mara dan rakan mereka mengalami kemurungan.
Bantu dengan percakapan yang menyokong, menghargai dan mendengar luahan hati mereka. Sekurang-kurangnya dengan perkongsian masalah dapat meredakan beban emosi ditanggung.
Sekiranya masih belum didiagonsis, sarankan untuk mendapatkan bantuan perubatan secepat mungkin.
Berikut adalah talian hotline untuk mendapatkan bantuan:
Befrienders: 03-76272929 / 03–79568144 or 03–79568145Malaysia Mental Health Association: 03 2780 6803Mercy Malaysia: 03-29359935Talian Kasih: 15999Buddy Bear: 03–9779 5550 (for children)Lifeline Association: 03–42657995 011–3157 1495 / 016–720 1495
Jangan malu untuk menghubungi talian hotline di atas untuk mendapatkan bantuan kaunseling dan moral. Mereka sudi mendengar segala masalah dan luahan anda.
Mama Siti dan pihak KelabMama mengucapkan takziah kepada keluarga mendiang Coco Lee.

Lebih banyak maklumat kesihatan boleh dapatkan di SINI.


Boleh Makan, Tapi Tak Semua Coklat Itu Bagus Untuk Kanak-kanak. Ini Manfaat Coklat Yang Sebenar

Anak gemar makan coklat?
Ish, risaunya! Nanti rosaklah gigi dia. Macam mana kalau dia berisiko diabetes?
Pasti itu antara kebimbangan yang terlintas di fikiran Mama, bukan? Tak mengapa, kini Mama dah boleh relax kalau anak minta coklat. Cuma pastikan jangan selalu yer?
Sebab apa? Ha, tahukah Mama, amalan makan coklat untuk dalam kuantiti yang betul memberikan kebaikan tersendiri kepada tubuh kanak-kanak!

Eh, tak percayalah! Ok, kalau tak percaya, jom scroll entry menarik ini untuk tahu lebih lanjut mengenai manfaat makan coklat.
Kedengaran macam tak logik kan, tapi itulah fakta yang didedahkan di laman web Hello Doktor dimana kajian mendapati manisan ini mengandungi karbohidrat, protein, lemak, dan vitamin yang baik untuk tumbesaran kanak-kanak.
Selain itu, coklat juga mengandungi antioksidan yang membantu melindungi tubuh daripada radikal bebas. Pada masa sama, ia dapat membantu anak anda melegakan tekanan dan menenteramkan emosi mereka. Malah, antioksidan ini juga mampu membaiki dan menguatkan sistem imunisasi badan si manja.
Mama Siti faham pasti ada antara Mama merasakan kandungan gula dalam coklat sangat manis dan boleh memberi kesan kepada kesihatan si kecil atau masalah ketagihan.
Jika Mama risaukan hal itu, Mama Siti cadangkan Mama mencari coklat yang mempunyai rasa kurang manis atau rendah kandungan gula berbanding coklat biasa. Sebab ia tidak menepis bahawa snek enak ini tetap mengandungi nutrisi baik untuk tubuh kanak-kanak.
Betul, TAK Semua Coklat Untuk Kanak-kanak Itu Memudaratkan

Untuk pengetahuan Mama, kafein yang ada dalam coklat sangat kecil jumlahnya daripada yang ada dalam secawan kopi.
Sebagai contoh, satu auns coklat adalah lima miligram. Sementara, satu cawan kopi mengandungi antara 93 dan 153 miligram kafein secawan.
Jadi, pengambilan coklat dalam kuantiti yang sedikit dan sekali-sekala tidak memudaratkan kesihatan anak anda.
Malah, kandungan magnesium yang ada berupaya membina otot dan menguatkan tulang kanak-kanak. Tenaga dan protein yang ada dalam coklat ini juga baik untuk menambahkan stamina kanak-kanak terutama di peringkat usia mereka yang sedang lasak.
Selain itu, bagi mereka yang berhadapan masalah anak cerewet makan, pemberian coklat seperti secawan coklat panas dikatakan boleh membantu meningkatkan selera makan anak Mama.
Daripada sudut kesihatan gigi pula, Lembaga Koko Malaysia telah melakukan kajian dan menunjukkan salah satu bahan yang ada dalam serbuk koko dapat menghalang pembiakan bakteria daripada membentuk plak gigi. Malah, kandungan fosforus pada coklat dapat menguatkan gigi kanak-kanak.
Selain itu, lemak koko yang merupakan bahan asas dalam pembuatan coklat juga adalah mudah cair di dalam mulut. Jadi, coklat yang dimakan anak anda tidak akan tersimpan lama di dalam mulutnya. Oleh itu, pembentukan plak dapat dicegah.
5 Jenis Coklat Yang Ada di Pasaran
1. Coklat tulen/Couverture
Kredit gambar: Bake Boss
Couverture adalah jenis coklat berkualiti tinggi atau dikenali sebagai coklat tulen. Ia dihasilkan dari campuran massa koko dan lemak koko.
Ia adalah coklat yang berkualti dan harga agak mahal. Namun rumit untuk mengendalikan coklat tulen ini kerana ia mudah cair dan tekstur lelehannya lebih cair berbanding coklat masakan lain. Kebiasaannya digunakan untuk menyaluti biskut, buah potong atau marshmallow ke dalamnya.
2. Coklat compound

Coklat compound adalah sejenis coklat masakan yang digunakan dengan meluas kerana ia lebih mudah dikendalikan dan murah.
Kegunaannya adalah untuk pembuatan konfeksi dan salutan ais krim.
3. Cip coklat

Coklat masakan jenis ini adalah antara yang paling dikenali ramai. Cip coklat biasanya mempunyai kandungan gula yang lebih tinggi dan mentega koko yang kurang supaya ia dapat mengekalkan bentuknya dalam masakan dan menghalangnya daripada menjadi terlalu cair apabila tededah kepada suhu tinggi.
Kerana itulah ia sesuai untuk pembuatan biskut, muffin, kek, dan pelbagai lagi masakan.
4. Cocoa nibs

Berbeza dengan cip coklat, cocoa nibs adalah biji kako mentah yang ditumbuk menjadi cebisan yang lebih kecil. Ada jenis yang telah dipanggang dan ada yang dijual mentah.
Cocoa nibs yang telah dipanggang mempunyai rasa yang lebih sedap (seakan kacang bercoklat), rangup dan amat sesuai digunakan dalam pembuatan biskut, terutamanya jika anda sukakan rasa coklat yang lebih kuat tanpa menambah rasa manis.
5. Serbuk koko

Serbuk koko diperbuat daripada biji koko yang dikeringkan lalu diproses hingga menjadi serbuk.
Biasanya serbuk coklat digunakan sebagai bahan pembuatan kek atau dijadikan minuman.
Bagi yang tertanya-tanya kategori coklat manakah sering dibeli di pasaran dan dimakan begitu sahaja. Jawapannya adalah coklat yang kelima iaitu koko.
Coklat bar yang kebiasaannya dibeli di kedai dan boleh terus dinikmati dihasilkan daripada campuran koko, gula dan susu.

Koko mempunyai kandungan baik yang tersendiri dan kerana itu kalau Mama perasan, koko juga digunakan sebagai serbuk untuk hasilkan air coklat.
Pelbagai jenama air coklat kini dijual yang dikatakan baik untuk kanak-kanak kan? Kesimpulannya, kebaikan koko memang terbukti kepada tubuh anak kita, jadi tak perlulah risau kalau anak-anak minta coklat lepas ni kan Mama?
Cuma, pantau kuantiti pengambilan coklat untuk kanak-kanak. Untuk tempoh sekali-sekala, ia boleh memberikan manfaat untuk si anak itu sendiri.

Dapatkan tips pemakanan dan kesihatan kanak-kanak yang lain di SINI.


Pasti Berkesan! Pelbagai Cara Bersihkan Lala Yang Berpasir, Lumpur dan Hanyir

Pernah tak Mama makan lala, lepas tu bila buka kulitnya ada lumpur? Mengganggu betul kan. Nak makan pun tak senang, kalau asyik-asyik ada rasa yang janggal pada deria rasa kita.
Jadi untuk pastikan pisang tak berbuah dua kali, Mama Siti kongsikan dua cara hilangkan pasir dan lumpur lala dengan tips tambahan elakkan lala berbau hanyir.
Oh ya, nama lain bagi lala ialah retak seribu. Bukan patah seribu ya, itu lagu tau.
Cara-Cara Bersihkan Lala Yang Berpasir, Lumpur dan Hanyir
Cara Pertama: Buang Pasir dan Lumpur
(Untuk lala yang masih hidup dan frozen)

Lala dimasukkan dalam freezerCengkerang lala yang terbukaKredit gambar: Puspa Wangi Puspawangi
Sebaik sahaja Mama balik dari pasar, terus tuangkan semua lala ke dalam bekas tanpa perlu dicuci. Selepas itu, terus masukkan ke bahagian sejuk beku (freezer) selama 20 minit. Seterusnya, buka peti sejuk dan ambil bekas berisi lala itu. Mama perhatikan, hampir 80% dari keseluruhan lala akan membuka sedikit cengkerangnya. Manakala bagi lala yang masih terkatup menandakan ianya telah mati dan busuk. Langkah terakhir ialah cuci lala dengan air bersih sebelum mula memasak. Ada dua cara untuk mencuci lala. Pertama, tuangkan semua lala ke dalam singki kemudian cuci. Kedua, lalukan air dalam bekas berongga yang berisi lala.
Cara Kedua: Tepung dan Cili Kering
(Sesuai untuk pelbagai haiwan bercengkerang atau moluska)
Kredit gambar: Azmira Ismail
Cara ini tak dinafikan memang berkesan tapi pastikan Mama gunakan alatan dapur yang bersesuaian untuk cara kedua ini ya. Tambahan pula, Mama kena elakkan bersentuhan dengan cili dan air rendaman yang telah dimasukkan cili kering.
“Apa jadi kalau tak ikut petua Mama Siti? “
Cuba tengok 10 jari jemari Mama sekarang. Kalau tak nak tangan pijar, lebih baik patuh tips yang Mama Siti kongsikan ini ya. Janji tau!
Kita mulakan dengan bahagia luar cengkerang. Jika Mama ingin membersihkan kerang, pertama sekali bersihkan lumpur atau selut dengan cara memberus kerang satu per satu.
(Tips: proses pembersihkan lumpur kerang boleh dipercepat dengan menggunakan water jet)

  @genggone senang cuci kerang guna waterjet sahaja,tak perlu lagi nak gosok2 pakai berus. #kerang #waterjet #wash #kerangbulu #seafood #kerangbakar #kerangrebus #kerabukerang #sambalkerang  ♬ original sound – genggone garage – genggone garage

Seterusnya, letakkan lala atau kerang dalam satu bekas dan isikan air. Mama nak gunakan air paip pun boleh ya. Kemudian, tuangkan tepung gandum dan cili kering yang telah digunting.Sedikit demi sedikit, cengkerang lala akan mulai terbuka dan merembeskan pasir atau lumpur dari dalam badannya. Akhir sekali, cuci semua lala itu dengan air bersih sebelum disimpan atau dimasak.
Cara Ketiga: Hilangkan Bau Hanyir Lala
Kredit gambar: Pasar Alaf Baru
Mama Siti nak bagitahu kepada Mama, kalau-kalau ada yang baru pertama kali kendalikan masakan lala ini.
Kaedah hilangkan bau hanyir lala hendaklah dilakukan sebelum Mama mula memasak menu pilihan masing-masing. Metode ini sangat penting agar kualiti rasanya terjamin enak.
Terdapat empat cara untuk menghilangkan bau hanyir lala bermula dengan bahan masakan yang ada di dapur. Mama bebas memilih cara masing-masing mengikut ketersediaan bahannya.
#1 Rendaman Garam
Kredit gambar: Taste of Home
Rendamkan lala dengan beberapa cubit garam selama 10 minit. Mama akan perasan lala merembeskan pasir dan lumpur yang ada didalamnya.
#2 Campuran Air Limau
Kredit gambar: Wedpedia
Perahkan beberapa biji limau nipis ke dalam rendalam lala. Kemudian, gosokkan lala dengan limau nipis secara rawak.
#3 Rendaman Serai
Kredit gambar: Trilogy Flavors
Tumbuk serai sehingga hancur dan rendamkannya bersama-sama dengan lala selama 10 minit. Akhir sekali, jangan lupa untuk cuci lala dengan air bersih.
#4 Bawang Putih
Kupas beberapa ulas bawang putih yang ditumbuk kasar. Selepas itu, tambahkan bersama-sama air rendaman lala.

Selain pasir dan lumpur, bau hamis makanan laut pun kena pastikan juga agar kita dapat menikmati rasanya yang enak itu.
Diharap petua bersihkan lala yang Mama Siti kongsikan ini membantu Mama menyediakan masakan nanti.

Okay selesai belajar cara bersihkan lala . Dapatkan lebih banyak tips masakan dan ilmu rumah tangga di SINI!


Take Note Mama! 4 Tips Kawal Bacaan Gula Dalam Darah Ibu Hamil Yang Ada GDM

Mama semua mesti tahu apa itu GDM kan? GDM atau bahasa saintifiknya Gestational Diabetes Mellitus atau diabetes gestasi sangat diketahui sebagai penyakit kencing manis dikalangan ibu hamil. Mesti ramai yang pelik mengapa penyakit ini menyerang sebahagian wanita hamil meskipun ibu itu tadi bukan penghidap kencing manis sebelum ini.
Menurut laporan daripada portal My Health, penyebab seseorang ibu menghidap GDM dalah faktor gangguan hormon sepanjng kehamilan.
Pada tempoh itu, kesan insulin dalam tubuh boleh terganggu sedikit disebabkan pelbagai hormon yang dihasilkan oleh plasenta. Ini dikenali sebagai rintangan insulin.
Beberapa hormon seperti estrogen, kortisol dan human placental lactogen akan mengganggu pengeluaran insulin.
Plasenta itu akan membesar pada trimester kedua dan ketiga, di mana lebih banyak hormon penghalang dikeluarkan dan seterusnya menyebabkan rintangan yang lebih tinggi terhadap tindakan insulin tubuh si ibu.
Semakin plasenta membesar semakin banyaklah hormon-hormon ini dihasilkan dan semakin tinggi rintangan insulin terjadi.
Kebisaannya, organ pankreas akan bertindak balas dengan menghasilkan insulin tambahan untuk menangani rintangan tersebut. Bagaimanapun jika gagal, maka GDM akan berlaku.

Memahami Bacaan Gula Dalam Darah
Bagaimana untuk memahami bacaan glucose yang diambil ketika hamil? Ayuh lihat carta yang Mama Siti sertakan ini:
Venous plasma glucose (mmol/l)Puasa2 Jam Selepas Minum Air GulaNormalBacaan gula dalam darah tidak melebihi 5.1Bacaan tidak melebihi 7.8GDMBacaan gula dalam darah catat 5.1 atau lebihBacaan berada pada paras 7.8 atau lebih
Sebagai contoh, sekiranya Mama telah berpuasa sejak jam 10 malam dan ujian darah pada keesokan paginya mendapati bacaan tercatat adalah pada paras 5.0 dan ke bawah, maka ia adalah bacaan normal dan sihat.
Mama kemudiannya diminta untuk minum segelas air gula dibekalkan pihak klinik dan sebaik selesai minum, Mama perlulah berpuasa lagi untuk tempoh dua jam sebelum repeat blood test bagi menilai keupayaan insulin tubuh Mama sama ada bertindak balas terhadap sesuatu yang manis atau sebaliknya.
Jika insulin semulajadi dalam tubuh gagal bertindak, maka bacaan gula dalam darah akan mencatat paras 7.8 dan ke atas. Sekiranya itu berlaku, maka seseorang itu boleh tergolong dalam kumpulan GDM ketika hamil.
Kumpulan Yang Berisiko Menghidap GDM

Terdapat sebahagian wanita yang sangat bersiko menghidap GDM sepanjang kehamilan. Menurut laporan portal My Health, golongan berisiko menghidap GDM adalah seperti berikut:
Sejarah keluarga menghidap diabetes.Mempunyai berat badan berlebihan atau obesiti.Wanita hamil berusia 25 tahun dan ke atas.Menghidap GDM ketika kehamilan yang lalu.Mengalami masalah yang berkaitan semasa hamil seperti hipertensi, penghasilan cecair amnion berlebihan (polihidramnios), keguguran.Pernah melahirkan bayi yang bersaiz besar (>4kg) ketika kelahiran terdahulu, lahir mati, atau bayi yang dilahirkan cacat.Jangkitan Kandidiasis faraj yang berulang-ulang dan jangkitan kulat pada kulit.
Kaedah Mengawal Gula Dalam Darah
Sekiranya Mama disahkan menghidap GDM, jangan anggap Mama dah tak boleh sentuh makanan manis langsung. Ada kaedah dan petua bagi mengurangkan masalah ini yang boleh dipraktikkan bagi memastikan gula dalam darah tadi sentiasa terkawal.
Ini empat tips Mama Siti kongsikan untuk Mama lakukan bagi memastikan Mama sentiasa sihat dan aktif sepanjang kehamilan:
1. Lakukan Senaman Ringan

Pesakit GDM selalunya mengamalkan pemakanan yang seimbang tetapi tidak melakukan senaman. Maka, tahap gula atau glukos selalunya akan kekal tinggi.
Aktiviti senaman yang kerap dapat mengurangkan risiko disebabkan oleh GDM dengan meningkatkan keberkesanan tindakan insulin dalam sel-sel badan anda, sekali gus mengekalkan paras glukosa darah yang optimal.
Senaman yang dimaksudkan adalah senaman sederhana seperti berjalan kaki selama 30 hingga 45 minit setiap hari. Ramai yang bertanya, setelah melakukan kerja-kerja rumah, maka perlukah melakukan aktiviti berjalan kaki ini? Jawapannya adalah, ya!Makan dengan kerap tapi dalam kuantiti sedikit
2. Makan Dengan Kerap Tapi Dalam Kuantiti Sedikit

Waktu makan utama iaitu sarapan, makan tengah hari dan makan malam dikekalkan tapi ambil snek antara waktu makan utama. Antara masa sarapan dan makan tengah hari ambil snek pagi. Di antara makan tengah hari dan makan malam pula ambil snek petang.
3. Memilih Makanan Yang Sesuai

Mengambil karbohidrat kompleks (bijirin, kekacang, peas, sayur-sayuran, dan makanan berkanji)Mengambil makanan yang kaya serat (buah-buahan, sayur-sayuran, legum, roti gandum tulen, dan lain-lain).Mengambil makanan yang kaya serat (buah-buahan, sayur-sayuran, legum, roti gandum tulen, dan lain-lain).Memastikan diet yang rendah lemak, terutama lemak tepu (mentega, daging berlemak, krim dan lain-lain). Pilihlah hirisan nipis daging dan ayam tanpa kulit.Elakkan makanan yang bergoreng.
4. Ikuti Nasihat Pakar

Bagi sarapan, makan tengah hari dan malam; amalkan diet yang disarankan oleh pakar pemakanan anda. Hafal piramid makanan dan pastikan anda ikut.
Ia penting bagi memastikan anda makan ikut kuantiti yang sepatutnya. Hamil bukan bermakna anda perlu makan untuk dua orang, ia adalah tanggapan yang salah sama sekali.

Bagi Mama yang hamil, fahami tips kehamilan yang lain seperti yang dikongsikan di SINI.


Bahaya Pemanis Aspartam Bagi Penggemar Diet Coke Yang Bakal Diisytihar Penyebab Kanser Oleh WHO

Baru-baru ini, seluruh dunia telah diberi amaran bahawa Aspartame iaitu sejenis pemanis yang sering digunakan dalam produk minuman terkenal seperti diet coke daripada jenama Coca Cola akan diisytiharkan sebagai karsinogenik.
Agensi kanser di bawah seliaan Pertubuhan Kesihatan Sedunia (WHO) menyatakan bahawa bahan ini berbahaya pada kesihatan kerana boleh menyebabkan kanser.
Menurut laporan Astro Awani, pemanis ini juga sering kali digunakan dalam produk makanan yang lain juga seperti gula-gula getah jenama Extra dan coklat Mars.
Selain itu, dua sumber dalaman dari agensi WHO ada juga memberitahu pemanis jenis ini akan dikategorikan sebagai karsinogenik oleh Badan Penyelidikan Kanser Antarabangsa (IARC) bermula bulan depan yang mana dijangka mencetuskan perdebatan dalam industri pemakanan serta pihak berkuasa.
Keputusan IARC ini dipercayai telah pun diputuskan pada awal bulan yang lepas selepas mengadakan mesyuarat bersama pakar luaran kumpulan tersebut yang mana berperanan untuk menilai sama ada bahan tersebut bahaya atau tidak.
Selama ini, sejak dari tahun 1981, Jawatankuasa Pakar Bersama WHO dan Pertubuhan Makanan dan Pertanian mengenai Bahan Tambahan Makanan (JECFA) menyatakan bahawa pemanis aspartam selamat untuk diambil dalam had harian yang terkawal.
Namun, keputusan WHO untuk menyatakan bahawa bahan ini berbahaya adalah selepas sebuah kajian yang dijalankan pada tahun 2022 menunjukkan hampir 103,000 orang dewasa yang mengambil aspartam dalam kuantiti yang banyak mempunyai risiko yang lebih tinggi (1.15 kali ganda) untuk mendapat kanser, terutamanya kanser yang berkaitan dengan payudara dan obesiti.
Sebab tu kita tidak disarankan untuk minum air gula, air manis dan air bergas dalam kuantiti yang terlalu banyak. Lagi baik kalau tak minum langsung. Berikut merupakan bahaya minum minuman ini dalam kuantiti yang tidak dikawal:
Bahaya Minum Air Manis atau Air Gas!
1. Pemanis Tiruan

Dalam soda diet seperti Diet Cola mengandungi pemanis tiruan sebagai pengganti gula.
Namun, pemanis tiruan ini yang menjadi punca kepada pertumbuhan otak, gangguan emosi, sawan dan pelbagai lagi penyakit yang tak dijangkakan oleh kita tau.
Ini berlaku sebab tindak balas tubuh badan kita terhadap kandungan metanol yang terhasil adalah tak serasi.
Bukan tu je, ia juga berisiko untuk meningkatkan sindrom metabolik yang menyebabkan pengumpulan lemak di perut (buncit), peningkatan kolesterol dan paras kandungan gula dalam badan.
2. Tinggi Kandungan Gula

Gula yang larut dalam minuman berkarbonat ini sudah dicairkan untuk dijadikan jumlah yang boleh menyebabkan bukan kencing manis je tapi berat badan makin bertambah juga.
3. Obesiti

Penyakit obesiti ini lazimnya disebabkan oleh pengambilan air berkarbonat yang tak terkawal.
4. Kerosakan Gigi
Kalau minum air bergas ni, akan menggalakkan pertumbuhan plak yang akan merosakkan struktur gigi dan seterusnya akan menyebabkan kaviti serta sakit gusi.
5. Kekurangan Air dalam Badan
Sebab ada kandungan gula, kafien dan sodium yang tinggi dalam air gas, ia akan bertindak mengeringkan tubuh badan kita untuk jangka masa lama.
Dan yang paling bahaya, boleh menyebabkan dehidrasi kronik dan akan memberi impak kepada fungsi buah pinggang, kerosakan hati serta otot juga.
6. Kafein
Kredit Gambar: The Conversation
Kebanyakan minuman yang bargas ni mengandungi kafein yang sering dikaitkan dengan penyakit membunuh seperti kanser, degupan jantung yang tak normal, tekanan dara tinggi dan lain-lain penyakit.
7. Kandungan Asid Fosforik yang Merbahaya

Dalam setiap minuman bergas yang kita minum ada mengandungi asid fosforik. Fungsi asid fosfolik ni untuk memberi rasa ketajaman pada minuman tersebut.
Sebab tu lah, bila kita minum air gas ni akan ada rasa tajam pada hujung lidah kita.
Asid fosfolik ni bahaya untuk kesihatan kerana boleh menyebabkan kalsium untuk susah diserap di dalam badan dan juga akan ada masalah osteoporosis.
Selain tu, masalah gastrik dan masalah sistem penghadaman juga akan turut dialami kalau kita kerap minum air gas ni.
Sebagai panduan dan untuk kesihatan semua, Mama boleh pantau pengambilan makanan di bawah kerana ia mengandungi pemanis aspartam sama seperti Diet Coke di atas.
Senarai Makanan yang Mengandungi Pemanis Aspartam
Extra jossDiet Coke Pepsi Max Gula-gula atau coklatPemanis alternatif dalam kopi dan teh Yogurt (sesetengah mengandungi pemanis tiruan)Air kelapa beraneka rasaSos buatan Soft drink
Jadi selepas ini sebelum Mama Papa nak beli sesuatu makanan pastikan periksa dahulu kandungan sesuatu produk. Adakah ia mengandungi pemanis tersebut atau tidak. Jangan lupa check tau!

Dapatkan lebih banyak info tentang kesihatan Mama Papa dan juga anak-anak dengan klik di SINI.


Psst…Resepi Laksa Johor Tak Lengkap Tanpa Dua Bahan Utama Ini!

Kata orang menu yang satu ini menggunakan mi spageti adalah kerana pengaruh kerabat diraja Johor yang mempunyai susur galur dari barat.
Tapi tak dinafikan, kuah laksa Johor unik dari yang lain. Bayangkan, rasa ikan, santan dan serbuk kari yang menyatu dalam satu hidangan. Sedap betul!
Jom, Mama Siti tunjukkan lagi bahan-bahan dan cara menyediakannya.
Resepi Laksa Johor

Kredit gambar: TripAdvisor
Resepi oleh: Nuryusra Ibrahim Kutty
Bahan-bahan
Bahan-Bahan Kisaran Pertama
Ikan kembung/ selar/ selayang/ parang (Direbus)UdangUdang keringIkan masin kurau
Bahan-Bahan Kisaran Kedua
Bawang besarBawang merahBawang putihHaliaLengkuasKunyit hidup
Bahan-Bahan Kuah Laksa
Minyak masakSerai Cili kisarRempah kariKerisikSantanAsam kepingDaun kesumBunga kantanGula perang/ gula Melaka
Bahan-Bahan Tambahan
SpagetiTimunKacang panjangBawang hollandLimau kasturiSambal belacan
Cara Memasak
#1 Sediakan bahan-bahan kisaran pertama dengan takaran 5 ekor ikan rebus, 5 ekor udang, udang kering dan ikan masin kurau. Kisar sehingga lumat.
Kredit gambar: Nuryusra Ibrahim Kutty
#2 Kemudian, sediakan pula bahan kisaran kedua dengan ukuran 2 biji bawang besar, 6 biji bawang merah, 6 biji bawang putih, sedikit halia, lengkuas dan kunyit hidup.
Kredit gambar: Nuryusra Ibrahim Kutty
#3 Sekarang, kita akan mula menumis kuah laksa Johor. Pertama, panaskan minyak dan tumiskan bahan kisaran kedua bersama-sama serai yang telah diketuk.
Kredit gambar: Nuryusra Ibrahim Kutty
#4 Apabila tumisan mula pecah minyak, tambahkan 4 sudu rempah kari yang telah dibancuh dan 4 senduk cili kisar.
Kredit gambar: Nuryusra Ibrahim Kutty
#5 Selepas itu, masukkan bahan kisaran pertama ke dalam periuk dan tunggu sehingga ia mendidih.
Kredit gambar: Nuryusra Ibrahim Kutty
#6 Tidak dilupakan untuk belah bunga kantan kepada beberapa bahagian sebelum memasukkannya ke dalam kuah laksa. Manakala daun kesum hanya perlu dicuci dan terus dimasukkan ke dalam kuah laksa Johor.
#7 Seterusnya, tibalah masa untuk tambahkan 4 sudu besar kerisik, 4 asam keping dan 2 kotak santan. Perasakan kuah laksa dengan garam dan gula perang.
#8 Di samping itu, Mama rebus spageti dan hiris atau potong bahan-bahan hiasan bagi melengkapkan menu laksa Johor.
Kredit gambar: Nuryusra Ibrahim Kutty
Petua Menyediakan Resepi Laksa Johor
Kisar ikan secara berasingan dengan bahan kisaran yang lain. Pastikan Mama menapis kisaran tulang ikan kerana bimbang ada duri yang masuk ke dalam kuah laksa. Asam keping dimasukkan pada proses akhir kerana ingin mengawal tahap kemasaman kuah laksa.
Mama Siti simpulkan, cara masak kuahnya tak jauh beza dengan menu laksa lain, hanya bahan-bahannya sahaja yang berbeza.
Alang-alang tu, Mama cubalah resepi ayam masak merah yang Mama Siti pernah kongsikan sebelum ini. Mana tahu jadi masakan kegemaran seisi keluarga.

Jom lihat pelbagai resepi menarik yang lain di SINI!


Kesan Muzik Kepada Baby! Baik ke Buruk?

Papa tau tak? Mempelajari bahasa dan mempelajari asas muzik beri tindak balas yang sama kepada otak kita. Sejak lahir, si manja akan cepat belajar menyesuaikan diri dengan suara Papa Mama, malah sebelum mereka faham apa-apa perkataan pun.
 Pada peringkat ini, perbualan adalah lebih kepada corak irama dan bunyi yang menyampaikan makna emosi.
Sekitar usia tiga hingga enam bulan, bayi Mama Papa biasanya mula bereksperimen dengan suara mereka untuk menghasilkan pelbagai jenis bunyi, termasuk jeritan, bunyi, tangisan, gelak tawa dan penyuaraan lain.
 Bunyi rawak ini dengan cepat akan menjadi “celoteh” atau bunyi yang mengikut irama dan corak pertuturan.
Bunyi konsonan tidak lama lagi muncul, dan bayi mula bereksperimen dengan pengulangan, irama dan pertuturan yang lebih rumit.
Namun adakah muzik akan beri kesan kepada intelek seorang bayi? Dan sekiranya iya, apakah kesan yang akan didapati?
Kesan Muzik Terhadap Si Manja Mama & Papa
Tindak Balas Terhadap Muzik

Kredit gambar: ATD
Kajian daripada pakar saraf yang mengkaji otak bayi mengatakan lagu mempunyai manfaat berpanjangan untuk baby dan memberi perubahan besar kepada perkembangan otak.
Satu kajian lain dari Institut Pembelajaran dan Sains Otak mengesan bahawa selepas bayi mendengar lagu, korteks pendengaran dan prefrontal mereka kelihatan berbeza. Ini adalah kawasan otak yang bertanggungjawab memproses kedua-dua muzik dan pertuturan.
 Bukan itu sahaja! Apabila baby berinteraksi dengan orang lain, kesan positif mendengar lagu juga telah dilihat memberi kesan kepada ciri keperibadian, seperti suka membantu dan bekerjasama.
Sumber: Unicef.org
Kemahiran Bertutur
Kredit gambar: Motherhood.com
Secara umumnya menurut kajian, muzik akan memberikan impak positif kepada baby terutamanya dalam perkembangan kemahiran kognitif seperti bercakap dan memahami bahasa.
Kajian oleh Institut Pembelajaran & Sains Otak (I-LABS) Universiti Washington mendapati bahawa memainkan muzik kepada bayi berusia 9 bulan membawa kepada pemahaman yang lebih baik tentang rentak dalam pertuturan.
Kajian itu mengikuti 20 bayi ketika mereka memainkan lagu kanak-kanak semasa melakukan beberapa latihan irama dengan ibu bapa mereka.
Satu set lagi 19 bayi diberi mainan untuk dimainkan, tetapi tidak dimainkan muzik. Selepas seminggu, bayi-bayi di scan otak sambil lagu dimainkan, cuma kali ini lagu itu kadang-kadang terganggu untuk memerhatikan kesan pada otak.
Bayi dalam “kumpulan muzik” menunjukkan tindak balas yang lebih besar terhadap gangguan dalam lagu dan pertuturan.
"Kajian kami adalah yang pertama menunjukkan bahawa sejenis pengalaman yang diperkaya dengan bunyi selain bahasa boleh mempengaruhi pemprosesan bunyi pertuturan bayi," kata ketua penyelidik Christina Zhao.
Hal ini membuktikan bahawa muzik akan membuatkan bayi lebih peka kepada elemen pertuturan seperti rentak dan perkataan.
Sumber: Washington.edu
Manfaat Muzik Terhadap Bayi
Kredit gambar: Motherhood.com
Seperti yang telah diberitahu, apabila si manja terdedah kepada lagu, otak mereka berubah dan memberikan impak positif yang pelbagai. Antara faedah lain, muzik boleh:
Meningkatkan mood bayi dengan mengurangkan tahap tekanan.Mendengar muzik sedih juga boleh menjadi baik kerana menjadikannya lebih mudah untuk baby untuk berhubung dengan emosi mereka.Merangsang pembentukan bahan kimia otak seperti dopamin dan oksitosin. Baby akan lebih ingin untuk berkongsi mainan, berempati dan mempercayai orang lain.Tingkatkan kemahiran penumpuan dan produktiviti.Meningkatkan pembelajaran dan gred. Membangunkan kecerdasan spatial seperti meletakkan asas untuk minat dalam matematik, kejuruteraan, sains komputer dan seni bina.Meningkatkan perbendaharaan kata dan kreativiti.

Lebih info menarik tentang perkembangan baby anda di SINI.


5 Alatan Papa Patut Ada & Mahir Gunakan, Tak Perlu Panggil ‘Contractor’ Lagi!

Papa tahu tak nak guna alatan atau tools untuk baiki peralatan dirumah? Kalau Papa luangkan masa yang cukup di rumah, mesti Papa akan mula melihat perkara-perkara kecil di sekeliling ruang yang perlu dibaiki contohnya pintu yang tidak dapat ditutup dengan betul atau handle dan pemegang tangan yang longgar.
Kalau Papa baru ingin mencuba aktiviti DIY, atau tak sabar untuk tunggu kontraktor, Papa boleh dengan mudah selesaikan macam-macam pembaikan rumah dengan satu set alatan asas.
Papa boleh mendapatkan tool kit asas yang murah dan kemudian menaik taraf alatan tertentu secara perlahan sambil menyiapkan kerosakan yang kritikan dan memperoleh lebih banyak kemahiran.
Berikut adalah beberapa alatan yang perlu ada di rumah, dan Papa perlu mahir menggunakan.
5 Alatan Yang Papa Perlu Tahu Cara Penggunaannya
#1 Pemutar Skru Pelbagai Mata

Kredit gambar: B&M
Kebanyakan peralatan di rumah Papa akan diikat dengan skru. Pemutar skru yang biasa dikenali ialah pemutar skru mata philip atau bunga, dan pemutar skru matara rata atau flat. Terdapat pelbagai lagi jenis mata skru, dan setiap skru punyai saiz dan pemutar skru yang sepadan.
 Untuk memudahkan kerja, Papa boleh beli set pemutar skru mata boleh laras untuk menukar mata pemutar skru mengikut jenis dan saiz yang sesuai. Papa juga boleh memilih untuk membeli set pemutar skru bergantung kepada bajet Papa.
NOTA PENTING: Membuka skru menggunakan pemutar skru yang tidak padan akan menyebabkan mata skru haus dan tidak boleh dibuka dengan cara biasa!
#2 Chordless
Kredit gambar: Bosch Power Tools
Sama seperti pemutar skru, drill tanpa wayar atau lebih dipanggil chordless dapat membuka ikatan pelbagai jenis skru, namun bukan itu sahaja! Chordless ialah satu tool yang mempunyai pelbagai fungsi.
Satu chordless mempunyai pelbagai mata yang boleh dipasang pada muncungnya. Kalau Papa mahir menggunakan Chordless kerja akan menjadi lebih mudah. Membuka skru akan menjadi lebih cepat, dan dapat membuka banyak skru dalam masa yang singkat.
Bukan sekadar membuka skru, chordless juga boleh digunakan untuk menebuk lubang pada apa-apa permukaan, bersesuaian dengan mata bit dan kuasa motor chordless itu.
#3 Pita Pengukur
Kredit gambar: Bunnings
Sudah jelas dari namanya, pita pengukur akan digunakan dalam mengukur sesuatu, kebiasaannya sesuatu yang panjang seperti kayu, paip dan sebagainya.
Dalam rumah, pita pengukur biasanya digunakan sekiranya papa ingin memasang atau membaiki barangan perabot seperti menukar papan, pada almari, memasang rak, membuat sendiri (DIY) perabot seperti kerusi, atau apa-apa penyangkut.
NOTA PENTING: Hati-hati dengan bilah pita pengukur yang diperbuat daripada aluminium. Bahagian tepi bilah pita pengukur boleh mencederakan tambahan pula jika hujung pita terlepas dan ter tutup dengan tidak sengaja.
#4 Rivet
Kredit gambar: Euro Car Parts
Selain skru dan cable tie rivet juga merupakan antara pengikat yang bagus. Kegunaan rivet adalah pada barangan yang tidak akan dibuka semula seperti rak untuk meletak pasu dan sebagainya.
Rivet adalah lebih susah dibuka namun lebih kuat dan tidak mudah terbuka atau longgar.
NOTA PENTING: Perhatian juga perlu diberikan pada saiz senapang rivet dan rivet yang digunakan bersesuaian dengan permukaan yang ingin diikat. Senapang rivet yang terlampau kuat akan merosakkan permukaan ikatan, bahkan sehingga boleh memecahkan simen.
#5 Spanar
Kredit gambar: Total Tools Malaysia
Spanar selalu digunakan dalam pembaikan bilik mandi. Seperti menggantikan kepala paip mandi yang bocor atau memasang paip baharu.
Spanar yang murah akan mudah longgar semasa anda menggunakannya dan boleh merosakkan sudut nut. Ia juga mempunyai pemegang yang tidak sedap untuk dipegang membuat Papa tidak selesa bekerja dan lebih susah untuk membaiki sesuatu peralatan.
Untuk spanar, boleh cari spanar boleh laras atau set spanar. Kualiti spanar penting untuk keselesaan dan kegunaan yang optimum. Tidak semestinya set mahal, saya sendiri pernah beli spanar di kedai DIY dengan harga yang murah tapi kualiti yang baik.
Pastikan spanar yang Papa beli tidak terlalu halus dan licin, pastikan besi nya padu agar lebih mudah untuk menetapkan spanar pada tempat yang diinginkan.
Fakta Menarik: Bagi orang yang sudah biasa membuat kerja perbaikan atau DIY spanar boleh laras yang agak berat dan berkualiti bagus juga digunakan sebagai tukul bagi aplikasi yang mudah.
NOTA PENTING: Spanar boleh laras perlu dijaga dengan meletakkan grease pada skru larasnya, kerana jika dibiarkan berkarat, skru laras itu akan tersangkut dan menjadi susah untuk dilaras.
Sebenarnya banyak lagi peralatan yang Papa perlu mahir, tetapi dengan 5 alat ini sahaja, papa sudah boleh membaiki kebanyakan kerosakan biasa dan DIY perkara-perkara yang mudah seperti penyangkut, rak dan sebagainya.

Untuk lebih tips buat Papa, klik SINI.


Baru 5 Tahun, Kanak-kanak Ini Dijangkiti Ovarian Cyst – Penting Jaga Pemakanan Anak-anak

Menurut  Perkongsian oleh seorang ibu bernama Zulaihah Abd Mutalib di akaun Facebook miliknya, telah memuat naik satu cerita mengenai anaknya yang masih kecil tetapi sudah didiagnosis dengan penyakit seperti orang dewasa iaitu ovarian cyst atau ketumbuhan dalam rahim.
Walaupun penyakit tidak mengenal usia, tetapi sebagai ibu bapa perlu berhati-hati dan menjaga pemakanan anak-anak supaya penyakit tersebut tidak terjadi kepada kanak-kanak yang lain.
Seperti yang kita sedia maklum ovari adalah pusat penghasilan telur bagi wanita, di mana membolehkan seseorang wanita itu untuk mengandung.

Kredit Gambar: Facebook Zulaihah Abd Mutalib
Dalam perkongsiannya itu, doktor telah memaklumkan kepada mereka bahawa anaknya itu mempunyai ovarian cyst di dalam kilang telur sebelah kanan rahimnya dan disebabkan itu doktor terpaksa membuangnya kerana kemungkinan boleh menyebabkan kanser.
Sebagai ibu bapa sudah semestinya sedih dengan berita ini, namun mereka sendiri yang bersetuju untuk membuang ovari tersebut seperti yang disyorkan oleh doktor. Keputusan yang dilakukan itu untuk kebaikan kesihatan anaknya.
Tidak cukup dengan penderitaan anaknya, ditambah pula dengan spekulasi kepadanya atas keputusan yang dilakukan.
Tetapi apa yang paling menyedihkan apabila orang beranggapan bahawa anaknya tidak boleh mengandung lagi walaupun kita tahu bahawa wanita mempunyai dua kilang telur di sebelah kiri dan kanan.
Dengan membuang sebelah ovari tak bermakna tidak boleh mengandung lagi, ia nya masih boleh mengandung walaupun ada satu ovari je.
Luahnya lagi, “Kita ni ada dua kilag telur pun belum tentu rezeki kita terus ada. Jadi kena berhati-hati bila berbicara.”
Puan Zulaihah juga menasihati kepada ibu bapa di luar sana untuk menjaga pemakanan anak-anak sedari kecil lagi.
Selain itu, turut berkongsi juga beberapa jenis makanan kegemaran anaknya yang kerap kali dimakan iaitu roti, minuman soya, tempe goreng, lamb chop, kari daging, kari kambing, kuih muih, kentang goreng dan sosej.
Katanya, dek kerana mahu anaknya itu cukup makan sehingga membiarkan saje anaknya makan makanan kegemarannya itu. Malangnya nasib tak menyebelahi nasib anaknya apabila mendapat ovarian cyst.
Anaknya kini sudah berusia 11 tahun dan berada dalam keadaan sihat apabila menjaga pemakanan sejak pengalaman pahit itu berlaku.
Tabiat Pemakanan Sihat
Kredit Gambar: Tips Kesihatan
Buah-buahan Sayur-sayuran Daging tanpa lemakBijirin penuhYogurt dan susu
Tabiat Pemakanan yang Tidak Sihat
Kredit Gambar: UtusanTV
Kentang gorengMakanan segeraDaging prosesPizza Snek dan makanan ringan Minuman berkarbonat
Jadi, penting sebenarnya menjaga pemakanan ini kerana kalau tak dipantau boleh memudaratkan kesihatan. Siapa sangka baru berumur lima tahun tapi sudah mempunyai penyakit ovarian cyst sangat mengejutkan.
Tapi ini bukan untuk anak-anak je, Mama Siti nasihatkan untuk semua ye. Jaga pemakanan kita supaya ia seimbang dan cukup zat yang diperlukan oleh badan kita.
Selain pemakanan, amalkan bersenam sekurang-kurangnya 30 minit sehari untuk mengekalkan tubuh badan yang sihat. Paling senang amalkan brisk walk je dengan anak-anak di taman.

Guna essential oil berikan kesan yang buruk kepada Mama mengandung dan anak-anak? Klik di SINI.


Pakar Nutrisi Terangkan Kekeliruan Pemberian Susu VS Suplemen Tambahan Pada Anak-anak

Adakah Mama dan Papa masih tertanya-tanya mengenai kebaikan minum susu kepada anak-anak atau kepentingan mengambil suplemen tambahan seperti vitamin bagi mengekalkan gaya hidup sihat mereka?
Atau mungkin ada kalangan Mama dan Papa berpendapat bagaimana jika ia diambil kedua-duanya sekali? Mungkin ia memberi fungsi yang lebih cepat, ataupun kaedah ini memberi kesan buruk untuk tumbesaran si anak?

Pakar Nutrisi, Zhi Ling Lee
Bagaimana pula dengan anak yang sukar minum susu akibat faktor tidak gemar atau allergy, pasti Mama tertanya bolehkah digantikan dengan suplemen sahaja?
Untuk mengurangkan kekeliruan para ibu bapa sekalian, Mama Siti berasa terpanggil untuk berkongsi ilmu mengenai topik nutrisi anak kita melalui tabiat minum susu dan pengambilan vitamin C.
Jom kita lihat pandangan seorang Pakar Nutrisi bertauliah, Ms Zhi Ling Lee yang juga merupakan pempengaruh di media sosial. Selain bergelar Nutritionist, beliau juga sering berkongsi resepi masakan yang simple dan sihat di Instagram @zhiling_nutrition.
Jom dengar perkongsian beliau.
1. Apakah kebaikan minum susu untuk anak-anak yang sedang membesar?
Susu adalah sumber kaya dengan kalsium dan vitamin D, dimana kedua-dua nutrisi ini penting dalam pertumbuhan tulang dan gigi yang sihat. Fungsi kalsium juga penting untuk perkembangan otak dan sistem saraf.
Selain itu, protein yang terkandung dalam susu turut menguatkan pertumbuhan otot kanak-kanak serta memperbaikinya.

2. Apakah terdapat perbezaan dari segi nutrisi dalam jenis susu yang berbeza (susu lembu, susu soya, susu kacang badam dan susu kambing)?
Jika ya, apakah jenis susu yang paling disyorkan untuk kanak-kanak?
SUSU LEMBU
Susu lembu mempunyi kunci yang sangat penting dalam keperluan kanak-kanak seperti kualiti protein yang tinggi, lemak, kalsium, fosforus dan vitamin D.
Kanak-kanak berusia setahun dan ke atas boleh memperoleh manfaat tersebut dengan mengamalkan minum susu dua hingga tiga gelas sehari.
SUSU KAMBING
Susu kambing yang telah dipasteur diperoleh daripada sumber selamat, boleh dijadikan alternatif kepada kanak-kanak yang tidak boleh minum laktosa. Bagaimanapun, pakar tidak mengesyorkan susu kambing sebagai pengganti.
SUSU SOYA
Bagi mereka yang tidak boleh minum susu laktosa kerana masalah kesihatan, alahan sama ada daripada diri sendiri atau salah silah keluarga, ataupun pantang larang dalam agama; boleh menggantikan susu soya sebagai minuman kesihatan harian dimana ianya lebih kaya dengan kalsium dan vitamin D.
Namun harus ingat, pilih susu soya yang tidak berperisa atau tida mempunyai rasa manis.
LAIN-LAIN
Dapatkan pandangan doktor kanak-kanak mengenai alternatif lain sekiranya anda mahu menggantikan susu lembu kepada susu badam, susu oat, dan sebagainya.
Bagaimanapun, kaedah ini tidak membekalkan nutrisi yang cukup kepada seorang kanak-kanak berbanding tabiat minum susu lembu itu sendiri.
3. Sampai usia berapakah kanak-kanak harus minum susu?
Susu boleh diamalkan sepanjang hayat dan mengamalkan susu itu adalah bagus kerana kandungan kalsium dan vitamin D yang terdapat di dalam susu adalah baik bagi semua peringkat umur.

4. Apakah kebaikan suplemen seperti vitamin untuk kanak-kanak?
Sekiranya anak-anak anda mempunyai masalah dengan penyerapan nutrisi kerana masalah kesihatan seperti alahan, kurang berat badan atau terikat dengan diet sayuran, pengambilan suplemen tambahan mungkin membantu memberikan nutrisi yang seimbang dalam tubuh mereka.
Bagi kanak-kanak yang sentiasa mengambil pemakanan seimbang yang kaya dengan pelbagai nutrisi penting, pengambilan suplemen tambahan bukanlah faktor utama yang menjadikan kanak-kanak itu sihat.

5. Manakah yang lebih baik untuk perkembangan kanak-kanak—minum susu atau mengambil suplemen tambahan seperti vitamin?
Kanak-kanak yang mendapat nutrisi cukup melalui sumber makanan harian mereka tidak perlu lagi mengamalkan pengambilan vitamin atau mineral tambahan.
Kaedah terbaik adalah dengan memastikan juadah makanan mereka mengandungi nutrisi seperti protein, lemak, karbohidrat, vitamin dan mineral yang mana semua ini juga terkandung dalam susu.
Bagaimanapun, kanak-kanak yang terikat dengan diet sayuran, mempunyai masalah kesihatan atau kurang selera makan mungkin memerlukan bantuan suplemen.
Tetapi, sila dapatkan nasihat dan pandangan doktor terlebih dahulu sebelum berikan sesuatu suplemen tambahan kepada anak anda.
6. Di usia berapakah kanak-kanak sesuai untuk diperkenalkan dengan vitamin?
Tiada usia yang khusus dalam memperkenalkan vitamin tambahan kepada kanak-kanak. Perkembangan anak anda perlulah diawasi oleh doktor terlebih dahulu sebelum anda memperkenalkan vitamin dan menjadikan ia makanan tambahan mereka.
7. Adakah vitamin ini boleh menjadi pengganti susu kepada kanak-kanak (bagi mereka yang tak gemar minum susu)?

Bagi kanak-kanak yang tidak gemarkan minuman susu, terdapat banyak cara untuk memperoleh nutrisi sama iaitu kalsium, vitamin D dan protein.
Antaranya bijirin yang diperkaya dengan kalsium, susu soya ataupun sayuran hijau yang mana ia mengandungi sumber kalsium yang baik!
Perlu diingatkan bahawa suplemen bukanlah pilihan pertama yang boleh anda amalkan kepada anak anda bagi menggantikannya dengan susu atau apa jua makanan yang berkhasiat.
8. Adakah mereka boleh dapat hasil berganda jika mengambil kedua-duanya sekali (susu & vitamin)?
Nutrition bukan macam tu Mama. Berlebihan bukan bermakna bagus.
Mengambil pemakanan seimbang yang terdiri daripada pelbagai jenis makanan—bukan sahaja susu—adalah lebih dalam membantu anak Mama mencapai potensi pertumbuhan penuh mereka dan mengekalkan tahap tenaga mereka setiap hari.
#Kesimpulan
Semoga entri kali memberikan manfaat serta jawapan buat Mama dan Papa yang tertanya-tanya tentang kepentingan susu serta suplemen tambahan kepada kanak-kanak.
Bagi mereka yang jarang membeli susu di rumah, mungkin sebaiknya Mama dan Papa jadikan ia stok bagi menggalakkan minuman berkhasiat ini untuk anak-anak anda.
Ingat ya, dua hingga tiga gelas sehari untuk anak kita amalkan minum susu. Semoga anak-anak kita membesar sihat dan sempurna!

Ikuti pelbagai tips dan nasihat Pakar di SINI.


“Dos and Don’ts” Semasa Hari Tasyrik Yang Mama Papa Harus Tahu

Hari Tasyrik ialah tiga hari yang disambut selepas Hari Raya Aidiladha, iaitu pada 10 Zulhijjah. Oleh itu, hari tasyrik berlaku pada tanggal 11, 12 dan 13 Zulhijjah.
Sebenarnya, hari tasyrik ialah hari raya bagi orang yang mengerjakan ibadah haji di Mekah. Pada hari itu umat Islam seluruh dunia dilarang berpuasa serta disarankan untuk melakukan ibadah tertentu.
Dalam tempoh hari tasyrik juga, orang Islam akan berkorban iaitu menyembelih haiwan ternakan sesuai dengan dalil dari surah Al-Kautsar ayat 2,
فَصَلِّ لِرَبِّكَ وَانْحَرْۗ
Fa alli li rabbika wan har
“Maka laksanakanlah solat karena Tuhanmu, dan berkorbanlah (sebagai ibadah dan mendekatkan diri kepada Allah).”
Amalan Hari Tasyrik (Yang Dibenarkan dan Yang Ditegah)

Kredit gambar: Sunnah Sakura
#1 Banyakkan Berzikir dan Bertakbir
Laungan takbir hari raya haji menzahirkan keagungan Allah SWT melalui maknanya yang memuji tuhan yang maha esa.
Selain itu, ingatlah firman Allah tentang takbir raya Aidiladha dalam surah Al-Hajj ayat 28.
لِّيَشْهَدُوْا مَنَافِعَ لَهُمْ وَيَذْكُرُوا اسْمَ اللّٰهِ فِيْٓ اَيَّامٍ مَّعْلُوْمٰتٍ عَلٰى مَا رَزَقَهُمْ مِّنْۢ بَهِيْمَةِ
الْاَنْعَامِۚ فَكُلُوْا مِنْهَا وَاَطْعِمُوا الْبَاۤىِٕسَ الْفَقِيْرَ ۖ
‘Li yashhadoo manaafi’a lahum wa yazkurus mal laahi feee ayyaamimma’loomaatin ‘alaa maa razaqahum mim baheematil an’aami fakuloo minhaa wa at’imul baaa’isal faqeer’
“Supaya mereka menyaksikan berbagai perkara yang mendatangkan faedah kepada mereka serta memperingati dan menyebut nama Allah, pada hari-hari yang tertentu, di atas kurniaanNya kepada mereka, yang berbentuk binatang-binatang ternak (untuk dijadikan korban); Dengan yang demikian makanlah kamu dari (daging) binatang-binatang korban itu dan berilah makan kepada orang yang susah, yang fakir miskin.”
#2 Tidak Berpuasa
Kredit gambar: Waktu Solat Malaysia
Dari hadis riwayat Al Bukhari dan Muslim:
نَهَى النَّبِيُّ صَلَّى اللَّهُ عَلَيْهِ وَسَلَّمَ عَنْ صَوْمِ يَوْمِ الْفِطْرِ وَالنَّحْرِ. رواه البخاري ومسلم
“Nabi SAW melarang berpuasa pada hari (raya) Fitri dan Korban (Aidiladha)”
Ini kerana hari tasyrik ialah salah satu hari yang merayakan umat Islam berdasarkan hadis dari Uqbah bin ‘Amir bahawa Nabi SAW bersabda,
يَوْمُ عَرَفَةَ وَيَوْمُ النَّحْرِ وَأَيَّامُ التَّشْرِيقِ عِيدُنَا أَهْلَ الْإِسْلَامِ وَهُنَّ أَيَّامُ أَكْلٍ وَشُرْبٍ
Maksudnya:” Hari Arafah, Hari Raya Korban, dan hari tasyrik adalah kesemuanya hari raya bagi umat Islam, ia merupakan hari makan dan minum.”
(HR Al-Tirmizi ,Abu Daud, Al-Nasaie dan  Imam Ahmad)
#3 Menikmati Hidangan
Kredit gambar: mStar
Di hari tasyrik, hendaklah kita mensyukuri nikmat yang sedang dipinjamkan Allah SWT sementara di dunia ini. Oleh itu, masak dan makanlah makanan yang ada terutamanya dari daging sembelihan korban.
Tambahan pula, sunnah Rasulullah SAW ada menggariskan supaya kita makan juadah hari raya apabila telah selesai menunaikan solat sunat Aidiladha. seperti yang direkodkan dalam sebuah hadis Nabi SAW.
Hadis dari Buraidah yang bermaksud, “Bahawa Rasulullah s.a.w. tidak keluar pada Hari Raya Fitrah sehinggalah Baginda makan dahulu, dan pada Hari Raya Korban, Baginda tidak makan sehinggalah Baginda bersembahyang dahulu”
#4 Berdoa (Kesejahteraan Dunia & Akhirat)
Kredit gambar: telisik.id
Allah Subhanahu Wa Ta’ala berfirman:
وَمِنْهُمْ مَّنْ يَّقُوْلُ رَبَّنَاۤ اٰتِنَا فِى الدُّنْيَا حَسَنَةً وَّفِى الْاٰ خِرَةِ حَسَنَةً وَّ قِنَا عَذَا بَ النَّا رِ
‘Wa minhum mai yaqoolu rabbanaaa aatina fid dunyaa hasanatanw wa fil aakhirati hasanatanw wa qinaa azaaban Naar’
“Dan di antara mereka ada yang berdoa, “Ya Tuhan kami, berilah kami kebaikan di dunia dan kebaikan di akhirat, dan lindungilah kami dari azab neraka”
(Surah Al-Baqarah 2: Ayat 201)
#5 Ziarah Menziarahi
Kredit gambar: blog.tribunjualbeli.com
Memandangkan hari tasyrik ialah hari yang berlanjutan selepas hari raya korban maka kita juga dicadangkan untuk menziarahi jiran dan ahli keluarga.
Selalunya pada hari raya haji, beberapa syarikat di Malaysia akan memberikan cuti kepada pekerjanya. Oleh itu, adalah lebih baik jika kita mengambil peluang ini untuk bersilaturrahim.
#6 Bersedekah

Bersedekah salah satu cara kita mensyukuri nikmat Allah SWT. Kelebihan bagi orang yang bersedekah ialah rezekinya akan digandakan.
Ia disokong berdasarkan hadis dari Nabi Muhammad SAW “Tidak akan berkurang rezeki orang yang bersedekah, kecuali bertambah, bertambah dan bertambah’”
#7 Membaca Al-Quran
Allah menyukai orang-orang yang menghidupkan al quran pada 10 hari pertama bulan Zulhijjah. Ini bermakna hari tasyrik juga termasuk dalam hari-hari dicintai Allah bagi orang yang membaca al-quran.
مَا مِنْ أَيَّامٍ أَعْظَمُ عِنْدَ اللَّهِ وَلَا أَحَبُّ إِلَيْهِ الْعَمَلُ فِيهِنَّ مِنْ هَذِهِ الْأَيَّامِ الْعَشْرِ
“Tidak ada hari-hari yang lebih agung disisi Allah SWT dan amalan soleh di dalamnya lebih dicintai olehNya daripada hari-hari yang ke 10 ini (sepuluh hari pertama dari bulan Zulhijjah)”
(HR. Ahmad, dishahihkan Syaikh Ahmad Syakir)
Hari tasyrik ialah hari untuk orang Islam mensyukuri nikmat dari tuhan pencipta seluruh alam iaitu Allah. Dalam hari tasyrik, terdapat sunnah yang boleh kita ikuti untuk meraikan Hari Raya Aidiladha.
Begitu juga dengan larangan ketika berada di hari tasyrik. Tiga hari selepas Hari Raya Korban, kita tidak boleh berpuasa. Namun begitu, syariat penganjuran berpuasa di bulan Zulhijjah ialah pada 9 Zulhijjah.
Semoga Allah merahmati kita semua melalui usaha melakukan amalan di Hari Tasyrik. Sesungguhnya hanya ampunan dan syurga sahajalah yang kita harapkan, insya allah.

Dapatkan pelbagai info menarik lain mengenai ibadah lain di SINI.


Kisah Anak dan Bapa Dalam Islam: ‘Timeline’ dan Trivia Menarik Peristiwa Korban

Papa Mama mesti dah biasa dengar tentang peristiwa korban. Kisah tentang seorang nabi dalam kepercayaan agama Islam malah dalam agama Kristian, tentang kasih seorang bapa dan ketaatan keikhlasan seorang anak.
Kisah Nabi Ibrahim dengan anak sulungnya Nabi Ismail kerap diulang sebagai pengajaran buat umat islam setiap kali menjelang perayaan Aidil Adha. Namun apakah sebenarnya pengajaran yang kita boleh ambil dari peristiwa ini?
Sebenarnya panjang kisah hidup Nabi Ibrahim dan keluarga baginda. Teruskan baca selanjutnya untuk mengetahui perkara-perkara yang mungkin Papa Mama belum tahu tentang peristiwa korban dan kisah keluarga Nabi Ibrahim.
Peristiwa Korban Dan Kisah Keluarga Ibrahim
1. Latar Belakang Peristiwa Korban
Nabi Ibrahim
Bagi yang tak ingat Nabi Ibrahim ni yang mana? Kisah awal kehidupan Nabi Ibrahim adalah baginda merupakan seorang yang sentiasa mencari kebenaran, malah walaupun sebelum baginda mendapat wahyu. Ayahnda Nabi Ibrahim merupakan seorang pembuat berhala, namun Nabi Ibrahim tidak pernah bersetuju untuk menyembah berhala.
Baginda merupakan salah seorang dari 5 orang Rasul ‘Ulul Azmi dan mempunyai gelaran Sahabat ALLAH (Khalilullah) dan Bapa para nabi (Abu Anbiya). Semua para nabi selepas Nabi Ibrahim merupakan daripada susur jalur baginda, termasuk Nabi Muhammad.
Nabi Ibrahim suka melakukan korban haiwan ternakan dengan banyak iaitu 1000 ekor kambing, 300 ekor lembu dan 100 ekor unta.

Kredit gambar: GoogleEarth
Nabi Ibrahim juga pernah berkata sebelum kelahiran Nabi Ismail:
“Semua yang menjadi qurbanku itu belumlah menjadi apa-apa bagiku. Demi Allah, kalau aku mempunyai anak lelaki, tentu aku akan persembahkan juga di jalan Allah dan aku korbankan dia untuk Allah SWT”
Namun, setelah Nabi Ismail dilahirkan, Nabi Ibrahim terlupa akan nazarnya itu.
Keturunan Nabi Ibrahim
Nabi Ibrahim telah mengahwini dua orang isteri dan kedua-duanya mempunyai Zuriat;
Siti Sarah:  Ya’qubKemudian menjadi nabiSusur jalur bani IsrailSiti Hajar:IsmailPeristiwa sembelihanSusur jalur Arab
Info menarik!: Menurut sebahagian riwayat, Nabi Ibrahim mempunyai isteri ke tiga iaitu Siti Kanturah. Menurut beberapa pendapat pengkaji, dari Siti Kanturah lahirnya susur jalur Melayu.
Siti Sarah
Siti sarah merupakan isteri pertama Nabi Ibrahim. Menurut sebahagian riwayat, Siti Sarah memiliki sebahagian kecantikan wanita pertama iaitu Siti Hawa.
Siti Sarah dan Nabi Ibrahim tinggal di Palestin, namun pada satu hari mereka berdua pergi ke Mesir. Raja Mesir pada waktu itu suka menculik wanita yang cantik dan menjadikan hambanya.
Sewaktu mereka ingin memasuki Mesir, Siti Sarah ditangkap, namun apabila raja Mesir itu ingin bersama dengan Siti Sarah, Raja mesir akan jatuh sakit dan kemudian sembuh dengan doa Siti Sarah.
Setelah berlaku beberapa kali perkara tersebut, Raja Mesir mengembalikan Siti Sarah kepada Nabi Ibrahim dan menghadiahkan baginda seorang hamba iaitu Siti Hajar.
Siti Hajar
Setelah bertahun-tahun perkahwinan Siti Sarah dan Nabi Ibrahim tidak mempunyai anak, Siti Sarah menyuruh Nabi ibrahim mengahwini Siti Hajar dan kemudian mempunyai anak yang bernama Ismail.
Cahaya yang ada pada dahi Nabi Ibrahim, menandakan pembawa cahaya Nabi Muhammad S.A.W telah turun kepada Nabi Ismail, membuatkan Nabi Ibrahim lebih memanjakan Nabi Ismail dan Siti Hajar.
Siti Sarah mula merasa cemburu dan meminta agar Nabi Ibrahim membawa Siti Hajar dan Nabi Ismail tinggal jauh dari Siti Sarah.
2. Kisah Sang Srikandi dan Permulaan Kota Mekah
Kredit gambar: BPKH
Nabi Ibrahim mendapat wahyu supaya meninggalkan Siti Hajar dan Nabi Ismail di tengah padang pasir di Mekah. Sebelum meninggalkan Nabi Ismail dan Siti Hajar, Nabi Ibrahim sempat mendoakan agar bumi mekah penuh dengan hasil makanan dan kehidupan, sehinggalah menjadi seperti apa yang kita boleh lihat sekarang.
Peristiwa Sa’ie
Kredit gambar: TiramTravel
Sedang Siti Hajar dalam keadaan kehausan, keletihan, merisaukan keadaan anaknya Nabi Ismail, beliau terlihat seakan akan air di bukit Safa. Apabila telah tiba di bukit Safa dan mendapati tiada air, Siti Hajar melihat ke arah Bukit Marwah dan kelihatan seperti ada air.
Siti Hajar mengulang perjalanan beliau antara Bukit Safa dan Marwah sebanyak 7 kali. Jarak diantara keduanya ialah sejauh 420 Meter.
3. Kehidupan Nabi Ismail
Semenjak dari umur yang kecil, baginda Nabi Ismail telah menunjukkan pelbagai keajaiban dengan izin ALLAH SWT.
Sejarah Telaga Zam-Zam

Antaranya ialah semasa Siti Hajar sedang berlari diantara bukit Safa dan Marwah, Nabi Ismail menangis sambil menghentak-hentak kaki ke tanah.
Tempat yang Nabi Ismail menghentakkan kaki memancurkan air. Melihat perkara ini, Siti Hajar Berlari ke arah Nabi Ismail dan pergi ke arah air itu.
Risau air itu akan habis, Siti Hajar mengumpulkan pasir disekeliling air itu sambir mengatakan “Zimmi, zimmi, zimmi” yang bermaksud ‘berkumpullah’ lalu terciptalah telaga Zam-Zam.
Kesolehan Nabi Ismail
Semenjak dari usia yang muda, Nabi Ismail merupakan seorang yang baik hati, lemah lembut, penuh adab, dan penyabar.
Sepanjang Nabi Ismail membesar, beberapa riwyat mengatakan hanya 5 kali Nabi Ibrahim datang menziarahi Nabi Ismail dari Palestin ke Mekah kerana jarak yang sangat jauh.
Walaupun sedemikian, tidak pernah sekalipun Nabi Ismail merungut, malah keredhaan beliau saat Nabi Ibrahim memberitahu bahawa Nabi Ismail akan disembelih sangat menyentuh jiwa.
4. Peristiwa Sembelihan
Kredit gambar: Harian Metro
Setelah Nabi Ismail sedikit besar (Riwayat mengatakan 7/13 tahun) Nabi Ibrahim bermimpi sebanyak 3 kali menyembelih anaknya Ismail.
Pada 8 Zulhijjah (malam tarwiyah), satu perintah dalam mimpi Nabi Ibrahim berkata “Wahai Ibrahim tunaikanlah nazarmu”.
Nabi Ibrahim tidak pasti sama ada ini adalah perintah Allah atau mimpi dari syaitan. Disebabkan ini, ia dinamakan ‘tarwiyah’ yang bermaksud ‘fikir’ dalam bahasa Arab.
Pada hari keesokannya (9 Zulhijjah) dan juga hari ketiga (10 Zulhijjah), Nabi Ibrahim mempunyai mimpi yang sama.
9 Zulhijjah digelar ‘Arafah’ yang bermaksud ‘pasti’ kerana Nabi Ibrahim pasti bahawa mimpi tersebut datang daripada Allah.
10 Zulhijjah digelar ‘Nahrun’ yang bermaksud ‘sembelih’ kerana Nabi Ibrahim yakin bahawa Allah memerintahkan baginda untuk melakukan penyembelihan.
Mendengar baha Nabi Ibrahim diwahyukan untuk menyembelik Nabi Ismail, Nabi Ismail berkata:
 “Wahai ayah (Nabi Ibrahim), jalankanlah apa yang diperintahkan kepadamu, insya-Allah, ayah akan mendapati aku daripada orang sabar.”
(Al-Saffat: 102)
Begitulah adab, keredhaan, ketaatan Nabi Ismail. Walaupun perlu disembelih oleh ayahnya sendiri, demi menuruti perintah ALLAH, Nabi Ismail sanggup mengorbankan diri sendiri.
Peristiwa Melontar (Jamrah)
Kredit gambar: Berita Harian
Saat Nabi Ibrahim ingin membawa Nabi Ismail pergi, Iblis cuba menghasut Siti Hajar, Nabi Ismail, Dan Nabi Ibrahim. Namun kekuatan keluarga Ibrahim menepis hasutan syaitan dan mereka bertiga melempar batu-batuan kearah Iblis dan mencederakan matanya lalu Iblis pun pergi.
Sembelihan
Nabi Ibrahim cuba untuk melakukan sembelihan terhadap Nabi Ismail namun gagal setelah beberapa percubaan kerana leher Nabi Ismail tidak sedikit pun terluka dengan izin Allah.
Allah SWT kemudian berfirman:
“Dan Kami (Allah) menyeru: Hai Ibrahim, sesungguhnya engkau membenarkan mimpi itu dan sesungguhnya Kami membalas orang yang berbuat baik”
Kemudian malaikat Jibril muncul bersama seekor kibas sebagai pengganti.
Firman Allah:
“Dan Kami tebus anaknya dengan seekor binatang sembelihan yang besar”.
(Al-Saffat : 107)
5. Pengajaran Dari Peristiwa Korban
Begitulah secara ringkas kisah kehidupan keluarga Nabi Ibrahim yang penuh dengan ujian. Seorang rasul Ulul-‘Azmi, sanggup menyembelih anaknya sendiri demi mematuhi perintah ALLAH.
Sedikit renungan bersama. Agak-agak Papa sanggup menyembelih anak sendiri, atau lebih realistik menghantar anak ke medan jihad? Agak-agak Mama sanggup? Renungkan bersama betapa besar pengorbanan dan kesanggupan keluarga Nabi Ibrahim.
Antara pengajaran yang kita boleh dapati dari kisah peristiwa sembelihan:
Sesuatu ibadah tidak perlu disoalkan mengapa harus dilakukan.Setiap pengorbanan pasti akan diberi balasan daripada ALLAH selagi ianya ikhlas.Seorang anak wajib menghormati dan mentaati ibu bapa.Pengorbanan seorang ibu sangat besar, walaupun terkandas ditengah padang pasir. Mentaati suami memerlukan sebuah perjuangan. Semakin tinggi kedudukan seseorang disisi ALLAH, semakin banyak ujian yang akan diberi.

Lebih info menarik berkenaan acara terkini di SINI.


Insentif MYCRS 2023, Subsidi Pembelian Car Seat Masih Dibuka!

Dalam usaha untuk memastikan keselamatan anak-anak kecil ketika berada dalam kereta, kerajaan telah meneruskan pemberian subsidi car seat di bawah program insentif MyCRS 2023.
Car seat ini salah satu alat yang penting untuk pastikan keselamatan anak-anak terjamin ketika berada dalam kenderaan.
Ia juga dapat membantu melindungi mereka sekiranya berlaku kemalangan dengan cara dapat mengurangkan risiko kecederaan yang akan dialami oleh anak-anak.
Sebab itu, dengan menggunakan car seat atau Child Restraint Systems (CRS) sangat bagus untuk menjamin keselamatan anak-anak ketika dalam kereta.
Insentif MyCRS 2023 Itu Apa?

Program insentif car seat atau kerusi keselamatan kanak-kanak ialah program insentif pembelian car seat kanak-kanak kepada Mama Papa yang golongan B40 dan M40.
Program insentif ini dilakukan kepada kita untuk tingkatkan keselamatan kanak-kanak yang menaiki kereta dengan menggunakan car seat ini.
Tempoh Sah Insentif MyCRS 2023
Tempoh untuk penebusan insentif MyCRS 2023 ini sehingga 30 September 2023 atau sehingga peruntukan untuk program ini sebanyak RM12 juta habis ditebus.
Apakah Syarat dan Kelayakan Untuk Memohon?
Penerima insentif mestilah dalam kategori pendapatan isi rumah B40 dan M40.Mempunyai anak yang berusia kurang dari 12 tahun termasuk juga Mama yang sedang mengandung. Warganegara yang menetap di Malaysia.
Semakan Kelayakan
Bagi Mama dan Papa yang ingin menyemak kelayakan sama ada
Untuk lakukan semakan kelayakan, Mama Papa boleh buat melalui laman sesawang MyCRS MIROS www.mycrs.gov.my bermula dari 19 Jun 2023 sehingga 30 September 2023.
Oh ye, permohonan car seat ini akan dibuka mulai 1 Julai 2023 sehingga 15 September 2023 secara online je tau.
Mama Papa yang tergolong dalam kategori B40 dan M40 boleh lah cuba dapatkan insentif car seat ini untuk keselamatan anak-anak. Jadi, Mama Papa jangan lepaskan peluang untuk membuat permohonan insentif MyCRS ini tau.

Macam mana Mama Papa nak beli car seat yang sesuai untuk si manja anda? Jangan risau, Mama Papa boleh baca artikel INI.


Didik Anak-anak Kenapa Aidiladha Disambut Dengan Sangat Meriah di Tanah Haram

Aidiladha atau dikenali dengan Hari Raya Haji malah turut digelar Hari Raya Korban. Tak kira apa namanya, pasti ramai mengetahui ia adalah hari yang istimewa dan gembira untuk umat Islam.
Jika Hari Raya Aidilfitri dianggap kemenangan kepada umat Islam atas kekuatan dan kesebaran menempuh ramadan, Aidiladha juga tidak kurang bezanya apabila ia menjadi kemenangan untuk umat Islam yang melakukan pengorbanan terhadap haiwan sembelihan.
Bagaimanapun, pernah tak Mama perasan kenapa sambutan Aidiladha di Tanah Haram lebih meriah? Ini berikutan lokasi Tanah Haram iaitu Mekah merupakan tempat wajib bagi melaksanakan ibadah haji.
Seiring dengan sambutan Hari Raya Haji pada ketika, maka jutaan umat Islam akan berlumba-lumba melaksanakan rukun Islam kelima ini sekaligus menjadikan Aidiladha di Tanah Haram begitu riang.
Bagaimanapun, bagi umat Islam yang tidak berpeluang menunaikan Haji, hari raya itu tetap disambut meriah melalui pelaksanaan ibdah korban.
Dua aktiviti inilah yang membezakan Aidilfitri dan Aidiladha. Malah, kisah korban ini turut diabadikan Allah S.W.T di dalam al-Quran. FirmanNya: “Maka ketika anaknya itu sampai (ke peringkat umur yang membolehkan dia) berusaha bersama-sama dengannya, Nabi Ibrahim berkata: “Wahai anak kesayanganku! Sesungguhnya aku melihat dalam mimpi bahawa aku akan menyembelihmu, maka fikirkanlah apa pendapatmu?”
Anaknya menjawab: “Wahai ayah, jalankanlah apa yang diperintahkan kepadamu, Insya-Allah, ayah akan mendapati daku daripada orang-orang yang sabar.” Surah al-Saafat, ayat 102
Sebagai ganjaran terhadap pengorbanan, keimanan dan kepatuhan mereka, Allah S.W.T menggantikannya dengan seekor binatang. Firman Allah SWT: “Setelah keduanya berserah bulat-bulat (menjunjung perintah Allah itu), dan Nabi Ibrahim merebahkan anaknya dengan meletakkan iringan mukanya di atas tompok tanah, (Kami sifatkan Ibrahim – dengan kesungguhan azamnya itu telah menjalankan perintah Kami), serta Kami menyerunya: “Wahai Ibrahim! Engkau telah menyempurnakan maksud mimpi yang engkau lihat itu.” Demikianlah sebenarnya Kami membalas orang-orang yang berusaha mengerjakan kebaikan, Sesungguhnya perintah ini adalah satu ujian yang nyata; Dan Kami tebus anaknya itu dengan seekor binatang sembelihan yang besar.”  Surah al-Saafat, ayat 102-106.

Hukum ibadah korban adalah sunat muakkad (sangat dituntut) bagi orang-orang yang berkemampuan. Malah, makruh hukum meninggalkannya jika mampu. Allah SWT berfirman: “Sesungguhnya Kami telah mengurniakan kepadamu (wahai Muhammad) kebaikan yang banyak (di dunia dan di akhirat), Oleh itu, kerjakanlah sembahyang kerana Tuhanmu semata-mata, dan sembelihlah korban (sebagai bersyukur).” Surah al-Kauthar, ayat 1-2 Nabi Muhammad SAW tidak pernah meninggalkan ibadah korban setelah disyariatkan. Rasulullah SAW bersabda: “Barangsiapa yang mempunyai kelapangan (mampu) untuk berkorban, tetapi dia tidak berkorban, maka janganlah dia datang mendekati tempat kami bersembahyang ini.” Riwayat Ibnu Majah
Rentetan dari peristiwa ini, setiap tahun ketika perayaan Aidiladha maka umat Islam menyembelih binatang-binatang korban lalu mengagihkan kepada golongan yang kurang bernasib baik.
Fakta Menarik Hari Raya Aidiladha

Orang Islam disunatkan mengenakan pakaian yang paling cantik, paling bersih, dan juga mengenakan wangi-wangian.Umat Islam akan mengerjakan sembahyang sunat Hari Raya sebanyak dua rakaat dengan tujuh takbir pada rakaat pertama diikuti lima takbir pada rakaat kedua.Pada kebiasaannya solat sunat Aidiladha dicepatkan sedikit. Ini sekaligus membezakan dengan solat sunat Aidilfitri. Hikmahnya dicepatkan sedikit waktu solat sunat Aidiladha adalah bagi memberi lebih banyak masa untuk penyembelihan korban. Hikmahnya dilewatkan sedikit solat sunat Aidilfitri pula adalah bagi membenarkan peluang bagi mereka yang belum membayar zakat menunaikan kewajipan mereka dan disunatkan makan dahulu sebelum pergi ke masjid.Hikmat disunatkan makan selepasnya supaya makanan yang mula-mula dimakan pada hari itu ialah daging korban yang berkat.Waktu menyembelih haiwan korban adalah ketika imam telah selesai solat Aidiladha dan sepanjang hari-hari Mina (tarikh 11, 12 dan 13 Dzulhijjah).Sesiapa yang menyembelih sebelum solat, sesungguhnya sembelihan itu hanyalah menjadi daging untuk diberikan kepada keluarganya (sedekah) bukan termasuk binatang korban.Haiwan yang hendak kita korbankan mestilah dari jenis baka yang baik serta tidak memiliki kecacatan seperti buta, tempang, kurus, tanduk patah, telinga terkoyak, lemah dan penyakit lain.Bagi mereka yang ingin melaksanakan ibadah korban, dia tidak boleh menggunting rambut dan memotong kukunya semenjak tarikh 1 Dzulhijjah sehingga dia melaksanakan ibadah korban tersebut.Sunnah dan afdal mereka yang ingin melaksanakan ibadah korban tersebut agar menyembelih haiwan korbannya dengan tangannya sendiri.Sunnah bagi keluarga yang melakukan ibadah korban turut memakan sebahagian daging, menghadiahkan sebahagiannya kepada orang lain dan mensedekahkan sebahagian yang lain. Malah, mereka juga boleh menyimpan daging tersebut.

Perbezaan Sambutan Aidiladha Di Malaysia Dan Negara Lain

Perbezaan ketara mengenai sambutan Aidiladha di Malaysia dan negara lain adalah masa. Sesetengah negara seperti Mekah sendiri menyambut Hari Raya Haji sehari lebih awal daripada Malaysia.
Pasti ramai hairan kerana bulan Ramadan dan Syawal jatuh pada tarikh sama seperti Malaysia, namun tidak pada  Hari Raya Haji.
Dalam hal ini berdasarkan pandangan mazhab Syafie, negara Malaysia dan Arab Saudi boleh berbeza hari dari sudut penentuan hari raya korban, puasa Arafah, ibadat korban dan lain-lain.
Ketika ini kebanyakan para ulama kontemporari memilih pandangan ulama Syafie disebabkan umat Islam berpecah kepada pelbagai negara dan bangsa.
Yang penting, jangan lupa untuk mengamalkan amalan sunat hari raya Aidiladha yang disyorkan seperti dalam artikel ini.

Dapatkan pelbagai info menarik lain mengenai Hari Raya Haji di SINI.


Checklist Amalan Sunat Hari Raya Haji Yang Boleh Diamalkan ( + Infografik Comel!)

Malaysia telah menetapkan pada 29 Jun ini bersamaan dengan 10 Zulhijjah sebagai tarikh keramat untuk meraikan Hari Raya Aidiladha atau orang Melayu kita memanggilnya Hari Raya Haji.
Maka, hanya berbaki beberapa hari sahaja lagi lah umat Islam di negara ini akan menyambut perayaan yang mempunyai banyak kisah tauladan dan keinsafan.
Kalau sambutan Aidilfitri dianggap sebagai hari kemenangan untuk umat Islam yang berjaya menahan lapar dan dahaga serta mengawal nafsu, bagaimana pula dengan Aidiladha?
Jom ketahui lebih lanjut mengenai fakta dan info tentang Hari Raya Haji ini.
Fakta dan Info Tentang Hari Raya Haji
Sama seperti Aidilfitri, Aidiladha juga mempunyai kisah tersendiri berunsurkan pengorbanan dan keinsafan untuk umat Islam.
Telah diceritakan di dalam Al-Quran mengenai pengorbanan Nabi Ibrahim AS yang diperintahkan untuk menyembelih anaknya Nabi Ismail AS.
Jom kita pelajari sirah Nabi Ibrahim dan anaknya hingga mewujudkan suatu hari yang terus dikenang umat Islam setiap kali tibanya Aidiladha.
Diceritakan bahawa Nabi Ibrahim tidak dikurniakan zuriat sehinggalah mencecah usia 86 tahun.
Baginda sebelum itu sangat terkenal dengan sikap suka menyembelih haiwan ternakan dalam jumlah yang banyak iaitu 1,000 ekor kambing, 300 ekor lembu dan 100 ekor unta bagi tujuan disedekahkan kepada umat Islam.
Perbuatan mulia baginda ini dikagumi oleh para Malaikat.

Bagaimanapun, Nabi Ibrahim pernah berkata kepada Malaikat: “Semua yang menjadi qurbanku itu belumlah menjadi apa-apa bagiku. Demi Allah, kalau aku mempunyai anak lelaki, tentu aku akan persembahkan juga di jalan Allah dan aku korbankan dia untuk Allah SWT.”
Ketika usia 86 tahun, doa Nabi Ibrahim untuk dianugerahkan zuriat akhirnya dimakbulkan Allah. Lahirlah Nabi Ismail yang menjadi putera pertama baginda.
Tidak lama kemudian, Nabi Ibrahim telah meminta Siti Hajar dan Ismail yang masih bayi untuk menetap di Mekah. Pada masa itu, Mekah tidak ada penduduk dan tidak ada setitis air pun.
Siti Hajar dan Ismail telah ditinggalkan oleh Nabi Ibrahim dengan dibekalkan botol air serta beg kecil yang mengandungi kurma. Siti Hajar keliru dengan tindakan Nabi Ibrahim lalu bertanya berkali-kali namun tidak mendapat sebarang jawapan.
Kemudian wanita mulia itu bertanya lagi “Adakah Allah yang memerintahkanmu untuk melakukan perkara ini?” Hati Siti Hajar berasa lega setelah Nabi Ibrahim menjawab “Ya” dan yakin bahawa pasti ada sebab Allah memerintahkan Nabi Ibrahim untuk berbuat demikian.
Nabi Ibrahim kemudian pergi ke suatu tempat yang jauh bernama Tsamiyah dan menadah tangan sambil wajahnya menghadap ke Baitullah lalu berdoa:
“Ya Allah Ya Tuhanku, sesungguhnya aku telah meninggalkan sebahagian daripada keturunanku di sebuah lembah yang langsung tidak mempunyai tanaman, berdekatan dengan rumahMu (Baitullah) yang terhormat, agar mereka mendirikan solat. Maka, jadikanlah hati sebahagian daripada manusia manusia supaya cenderung kepada mereka dan kurniakanlah rezeki kepada mereka daripada buah-buahan, mudah-mudahan mereka bersyukur”. (Ibrahim [14]:37)
Setelah beberapa ketika, air yang ditinggalkan kepada Siti Hajar oleh Nabi Ibrahim telah habis. Siti Hajar terpaksa meninggalkan Ismail seketika untuk mencari sumber air.
Kemudian, Siti Hajar berlari ke bukit yang paling dekat dengannya iaitu Bukit Safa untuk mencari jika ada orang di sana. Namun, tidak terdapat seorang pun yang Siti Hajar dapat lihat daripada bukit tersebut.

Kemudian, Siti Hajar cuba sekali lagi dengan berlari ke Bukit Marwah untuk mencari jika ada orang di sana. Perbuatan itu telah dilakukan oleh Siti Hajar sebanyak tujuh kali sebelum beliau terdengar satu suara semasa kali terakhir mendekati Bukit Marwah.
Siti Hajar berkata “Engkau telah memperdengarkan, adakah Engkau dapat menolong?”.
Malaikat kemudiannya membantu dua beranak itu melalui sumber air zam-zam yang berada dalam tanah.
Siti Hajar minum air zam-zam tersebut lalu menyusui Ismail. Siti Hajar menjaga Ismail dengan baik dan membesar dengan sihat.
Setelah Nabi Ismail mencecah tujuh tahun, diceritakan lagi bahawa Nabi Ibrahim mendapat mimpi untuk menyembelih puteranya itu.
Nabi Ibrahim telah terlupa akan nazarnya yang pernah diberitahu kepada Malaikat suatu masa dahulu mengenai korban paling bernilai adalah ke atas anaknya sekiranya dia mempunya zuriat suatu hari nanti.
Pada 8 Zulhijjah (malam tarwiyah), satu perintah dalam mimpi Nabi Ibrahim berkata “Wahai Ibrahim tunaikanlah nazarmu”. Nabi Ibrahim tidak pasti sama ada ini adalah perintah Allah atau mimpi dari syaitan.
Disebabkan peristiwa ini, ia dinamakan ‘tarwiyah’ yang bermaksud ‘fikir’ dalam bahasa Arab.
Pada hari keesokannya (9 Zulhijjah) dan juga hari ketiga (10 Zulhijjah), Nabi Ibrahim mempunyai mimpi yang sama. 9 Zulhijjah digelar ‘Arafah’ yang bermaksud ‘pasti’ kerana Nabi Ibrahim pasti bahawa mimpi tersebut datang daripada Allah.
10 Zulhijjah digelar ‘Nahrun’ yang bermaksud ‘sembelih’ kerana Nabi Ibrahim yakin bahawa Allah memerintahkan baginda untuk melakukan penyembelihan.

Rentetan kepada peristiwa ini, maka sehingga ke hari ini umat Islam di dunia terus melaksanakan dua ibadah ketika musim Aidiladha iaitu amalan korban terhadap binatang ternakan serta seruan mengerjakan haji.
Sama seperti Hari Raya Aidilfitri, terdapat beberapa amalan sunat yang dianjurkan untuk kita mengamalkannya semasa Hari Raya Aidiladha. Nak senang, Mama rujuk je infografik di bawah dan jangan lupa kongsi di lama media sosial Mama.

Dapatkan pelbagai info menarik lain mengenai Hari Raya Haji di SINI.


Perubatan Percuma Buat Seisi Keluarga! Skim Perubatan MADANI

Kos perubatan dalam seisi rumah menelan kos yang agak tinggi, tambahan pula bagi keluarga B40. Apa lagi kebanyakan masa ianya tidak dapat dijangka, dan akan memberikan kesan kepada pengurusan kewangan keluarga.
 Klinik perubatan kerajaan pula mengambil masa yang lama kerana bilangan pesakit yang ramai  dan pengurusan yang agak rumit.
Kadang-kadang timbul persoalan, mengapa perkara keperluan seperti perubatan perlu dirumitkan dan dikenakan kos yang  terlampau tinggi, dan berharap bahawa ianya dapat diberikan secara percuma, atau setidaknya, dikurangkan, namun harapan hanyalah sekadar harapan.
Tidak lagi dengan bantuan kerajaan Skim Perubatan MADANI (SPM). Bermula 15 Jun anda boleh dapatkan perubatan PERCUMA!
Skim Perubatan Madani merupakan sebuah inisiatif kerajaan Malaysia melalui Kementerian Kesihatan Malaysia yang diwujudkan bagi menampung keperluan kesihatan golongan B40 terhadap Penjagaan Kesihatan Primer Akut (Rawatan Pesakit Luar Kes-Kes Akut).
Teruskan membaca untuk ketahui syarat kelayakan, cara mendaftar, dan info lebih lanjut berkenaan skim ini.
Skim Perubatan MADANI (SPM)

Kredit gambar: Studentportal
Apakah itu Skim Perubatan Madani?
Inisiatif kerajaan Malaysia melalui Kementerian Kesihatan Malaysia yang diwujudkan bagi menampung keperluan kesihatan golongan B40 terhadap Penjagaan Kesihatan Primer Akut (Rawatan Pesakit Luar Kes-Kes Akut).Bertujuan untuk:Meningkatkan kebajikan dan kesejahteraan golongan B40, terutamanya di kawasan bandar (Urban poor).Meningkatkan penglibatan klinik swasta dalam rawatan primer akut, melalui kaedah Kerjasama Awam-Swasta (Public-Private Partnership (PPP)).
Perubatan Yang Termasuk Dalam SPM
Rawatan pesakit luar kes akut merangkumi:
Demam dan SelsemaCirit Birit dan MuntahTerseliuhSakit KepalaTrauma Ringan seperti luka ringan dan lain-lain
Namun, rawatan yang tidak termasuk dalam skim perubatan ini adalah seperti:
Imunisasi RutinSaringan KesihatanRawatan Susulan Penyakit Tidak Berjangkit (NCD) RutinRawatan Susulan Ibu dan Anak RutinPerancangan Keluarga RutinPerkhidmatan RehabilitasiPermintaan Ubat tanpa konsultasi doktorPermintaan Suplemen
Manfaat SPM
Kredit gambar: Protecthealth.com
Isi Rumah Berkeluarga: Harus berdaftar  dengan LHDNWarga Emas: 60 tahun ke atasBujang:Bujang 21-59 tahunBujang OKU 19-59 tahun
Daerah Yang Dilaksanakan SPM
Johor Bahru Wilayah Persekutuan Kuala LumpurKlangPetalingHulu Langat GombakKintaTimur Laut Pulau PinangKuching Kota Kinabalu
Syarat Kelayakan
Penerima Sumbangan Tunai Rahmah (STR) berkeluarga, warga emas (tanpa pasangan) dan bujangKelayakan adalah secara automatikMereka yang layak wajib membuat pengisytiharan bahawa mereka tidak menerima mana-mana manfaat yang sama atau serupa seperti Skim ini daripada mana-mana skim majikan/kerajaan negeri/agensi perubatan lain.
Langkah-langkah Mendapatkan SPM
Semak kelayakan di SINI.Kemudian, hadir ke mana-mana klinik yang berdaftar dengan Skim Perubatan MADANI dengan membawa kad pengenalan. Klinik yang berdaftar boleh dirujuk di SINI.Jika anda layak, individu boleh dapatkan Rawatan Pesakit Luar Kes-Kes Akut secara percuma.TIADA sebarang pendataran diperlukan.Had manfaat skim perubatan ini akan ditolak selepas selesai mendapatkan rawatan.Bermula 15 Jun 2023 | Sah sehingga 31 Disember 2023.
Untuk lebih info lanjut anda boleh rujuk laman web Protecthealth.com.

Untuk lebih lagi info terkini klik SINI.


“Saya Bukan Halimah Jongang! ” Faktor Anak Ada Gigi Jongang dan 3 Kaedah Rawatan Berkesan

Gigi atas yang kehadapan dan tidak selari dengan gigi pada rahang bawah ialah deskripsi gigi jongang.
Rawatan peringkat awal boleh mula dilakukan seawal usia tujuh tahun berdasarkan kesesuaian keadaan. Banyak faedah yang diperolehi apabila menerima rawatan tersebut.
Bagi anak remaja, ada kaedah rawatan khusus buat mereka mengikut tahap kritikal gigi itu. Mama Siti nak kongsikan lebih lagi dengan Mama dalam artikel ini.
Faktor-faktor Gigi Kanak-kanak Jongang
“Mama Siti, anak saya ni tak ada pun hisap jari atau hisap puting. Tapi kenapa jongang juga?”
Mama nak kena tahu, sebab-sebab berlakunya gigi jongang tidak terhad kepada tabiat memasukkan jari ke dalam mulut sahaja. Faktor genetik, kepadatan gusi dan cara pertumbuhan gigi pun memainkan peranan juga.
#1 Struktur Rangka Muka
Masalah gigi jongang juga boleh berpunca daripada struktur rangka muka yang diwarisi secara genetik. Pengaruh genetik itu menyebabkan sama ada rahang atas lebih panjang atau rahang bawah lebih pendek.
Secara saintifiknya, ia berlaku kerana nisbah pembentukan rahang yang tidak sesuai dengan saiz muka.
#2 Tisu Gusi Lembut

Kredit gambar: Kidz Dental Care
Ada kejadian, tisu gusi atas anak-anak menjadi lembut. Apabila keadaan ini berlaku, ia mengakibatkan gigi bawah yang lebih kuat menolak gigi atas ke depan. Hasilnya, gigi jongang.
#3 Tabiat Hisap Jari atau Puting
Kredit gambar: Blueberry Pediatrics
Menjadi kebiasaan untuk bayi dan kanak-kanak menghisap jari sebelum tidur. Orang cakap nak ambil mood.
Ketika anak-anak masih kecil, kita menganggap itu perkara biasa dan tidak berbahaya. Tapi sebenarnya, lama-kelamaan kalau dibiarkan tabiat itu akan mengganggu struktur gigi.
#4 Gigi Bertindih
Bagi kanak-kanak, gigi bertindih berlaku apabila gigi kekal tumbuh di belakang gigi susu. Oleh itu, Mama Siti nasihatkan jika terdapat tanda-tanda gigi kekal mulai tumbuh, segera bawa ke klinik pergigian.
5 Faedah Rawat Gigi Jongang Anak-Anak
Ada ibu bapa hari ini yang memakaikan anak mereka gigi palsu walaupun mereka masih kecil. Kata mereka, “saya tak nak anak saya malu kena ejek”’
Itu juga salah satu dari faedah membuat rawatan gigi jongang untuk kanak-kanak dan remaja. Ada lima kelebihan yang diperoleh apabila menjalankan rawatan gigi jongang.
#1 Gigi Sihat dan Kuat
Rawatan ortodontik yang dilakukan kepada kanak-kanak dalam lingkungan umur tujuh hingga 11 tahun dapat mengurangkan kejadian kerosakan empat batang gigi atas.
Tambahan pula, rawatan awal gigi jongang mendorong kepada pemeriksaan gigi lebih terperinci oleh doktor gigi. Kesannya, anak Mama mendapat gigi yang sihat dan kuat.
#2 Menikmati Makanan
Kredit gambar: Freepik
Kedudukan gigi memainkan peranan besar untuk menggigit dan mengunyah makanan. Apabila bahagian gigi atas dan gigi bawah bertemu dengan betul, ia memudahkan proses memecahkan zat makanan menjadi lebih kecil.
Kelebihannya, anak-anak Mama tidak lagi terdedah kepada masalah pencernaan makanan untuk jangka masa panjang.
#3 Alunan Suara Lebih Baik
Semakin normal susun letak gigi anak-anak, semakin mudah mereka mengeluarkan bunyi. Tiada lagi kelainan bunyi huruf dan lantunan suara yang kurang jelas.
Hal ini kerana apabila gigi sudah tidak terkeluar lagi dan itu membantu lidah berada di kedudukan yang betul dalam mulut,
#4 Melindungi Bibir dan Mulut
Kredit gambar: University Of The Pacific
Gigi jongang yang diabaikan mempunyai kebarangkalian yang tinggi mencederakan bibir dan bahagian mulut yang lain.
Kesemua keadaan itu akhirnya menyebabkan ketidakselesaan dan kesakitan kepada anak-anak.
Rawatan gigi jongang mengelakkan mereka daripada terluka, sumbing, keretakan rahang atau patah.
#5 Tingkatkan Keyakinan Diri
Kalau dulu ketika Mama Siti masih kecil, kanak-kanak yang jongang dikatakan seperti watak drama ‘Halimah Jongang’ yang popular ketika itu.
Keadaan ini sangatlah mengganggu proses perkembangan diri kerana mereka malu sering dijadikan bahan gurauan.
Apa yang kita bimbangkan ialah jika anak kita cenderung mendapat sakit mental seperti fobia sosial (social anxiety).
Rawatan Gigi Jongang Anak Remaja
Aplians TetapAplians Fungsi
Rawatan jongang di usia remaja menjadikan keadaan jongang kurang menonjol berbanding remaja yang tidak melakukan sebarang rawatan.
Kepada anak-anak remaja yang ingin membetulkan struktur gigi mereka ada tiga rawatan yang disediakan. Rawatan-rawatan ini diberikan oleh doktor gigi mengikut tahap keseriusan.
Bagi kes ringan, pesakit akan dipakaikan aplians tetap dan memerlukan beberapa cabutan gigi sebelum memakainya.
Kes sederhana pula memadai dengan menggunakan aplians fungsi diikuti oleh aplians tetap.
Namun begitu untuk kes serius, perlu membuat pembedahan rahang serta menggunakan aplians tetap sepanjang proses rawatan gigi jongang berlaku.
Nota: Aplians tetap ialah pendakap gigi yang tidak boleh ditanggalkan oleh pesakit. Manakala aplians fungsi pula menggalakkan perkembangan tulang rahang dan membaiki gigitan.
Kredit gambar: Freepik
Masalah jongang anak-anak boleh terjadi disebabkan empat faktor dan salah satunya ialah tabiat menghisap jari.
Banyak kebaikan yang diperolehi jika Mama segera mendapatkan rawatan gigi jongang untuk anak yang masih kecil atau yang sudah dewasa.
Mama Siti harap perkongsian ini menjawab persoalan Mama berkaitan gigi jongang dalam kalangan kanak-kanak.

Dapatkan lebih banyak infografik menarik di SINI!